text:
Tíðindir
Nýggj heimasíða
Listafelag Føroya hevur fingið nýggja heimasíðu
Síðan er í gerð
Listafelagið hevur í samstarvi við p/f Knassar arbeitt við at seta heimasíðuna www.listafelag.fo upp. Arbeiðið er um at koma undir land, og arbeitt verður...
Ársaðalfundurin 2008 útsettur
Lýst varð í miðlunum, at ársaðalfundurin hjá Listafelagnum skuldi vera á Listasavninum 21. juni, men orsakað av forfalli hjá nevndini er fundurin fyribils útsettur. Lýst...
Gomlu gerðabøkur felagsins teldutøkar
Listaskálin At tey, sum stovnaðu Listafelagið høvdu visiónir vísir henda greinin í viðtøkunum: Allir lutir felagsins skulu fyribils goymast á "Føroya landsbókasavni" (Færøamtsbókasavni). Áðrenn hetta kann...


c: text/html

text:
Kelda: SEV
2016 royndist sum heild væl hjá SEV, sum seinasta árið m.a. hevur lagt orku í at styrkja búskaparliga og fakliga grundarlagið undir grønu kósini. Samstundis hevur SEV áhaldandi í huga sonevndu veitingartrygdina, ið áleggur elfelagnum altíð at tryggja føroyska samfelagnum elorku. - Nýggja nevndin er saman við dagligu leiðsluni, mongu góðu starvsfólkunum og hollu serfrøðini í SEV til reiðar at taka við stóru avbjóðingunum, sum liggja fyri framman. Bæði elfelagið sjálvt og grønu ætlanirnar byggja á eina trygga grund, staðfestir John Zachariassen, nevndarformaður í SEV. Samanumtikið eru og verða framhaldandi nógvar ymiskar fyrireikingar og kanningar gjørdar, ið leggja lunnarnar undir ítøkiligu heildarætlanina fyri grønu kósina. Talan er um eina ætlan, sum kann tillagast, um tøkniligar og búskaparligar broytingar óvæntað stinga seg upp á vegnum fram ímóti endaliga málinum at gera Føroyar 100 prosent grønar á landi í 2030.
Grønar útbyggingar Fyrireikandi arbeiðið seinasta árið hevur havt við sær, at SEV - eftir tætt samskifti við orkumyndugleikan, ORKA – hevur mælt til tvey týðandi stig aftrat á grønu kósini. SEV hevur skotið upp at seta 12 vindmyllur upp í Suðuroynni saman við einari pumpuskipan og einari battarískipan. Elfelagið hevur eisini mælt til at byggja eina vindmyllulund aftrat við battarískipan í høvuðsstaðarøkinum. Um alt gongst eftir ætlan, kunnu hesar báðar verkætlanir fara í gongd í 2018. Hesi bæði næstu byggistigini skulu fáa grøna elorkupartin upp á 70 prosent av árligu elframleiðsluni tilsamans. Elorkan í Suðuroynni, sum er leys av elskipanini í meginøkinum, verður tilsamans 75 prosent grøn.
Elframleiðslan Góðveðrið í 2016 elvdi til afturgongd í grønu elorkuni sammett við 2015. SEV framleiddi 50 prosent av elorkuni úr vatni og vindi í fjør, og tað er 10 prosentstig minni enn árið fyri, tá 60 prosent av elframleiðsluni stavaðu frá varandi orkukeldum. - Avbjóðingin er at goyma varandi orku til góðveðursdagar, og tað er m.a. hesa stóru avbjóðing, sum vit viðgera nærri í langtíðarætlanini fyri grønu útbyggingarnar fram til 2030, sigur Hákun Djurhuus, stjóri í SEV. Stjórin vísir í hesum viðfangi á, at battarískipanin í Húsahaga roynist væl, tí hon hevði við sær, at vindorkan var gagnnýtt nógv betur seinna hálvár 2016, tá battarískipanin var tikin í nýtslu. Elframleiðslan var tann hægsta nakrantíð í fjør. SEV framleiddi 317,4 GWt í 2016, og tað er 0,94 prosent meira enn í 2015, tá ið elframleiðslan tilsamans var 314,4 GWt.
Samstarv og vitanardeiling Í virðisgrundarlagnum hjá SEV – Samstarv, Eldhugi og Virðing – liggur ein samskiftisvinarligur hugburður. SEV vil áhaldandi við opnum og trúverdugum samskifti við allar partar í samfelagnum skapa gjøgnumskygni og álit bæði á grønu kósini og í øllum virksemi felagsins. Munagott samskifti er ein týðandi partur av grundarlagnum undir øllum samstarvi. SEV vil eisini á ein lættan og hugtakandi hátt stuðla upp undir vitanardeiling innan grøna orku, tí nýbrot og nýhugsan eru ein alneyðugur hugburður at hava, um málið um 100 prosent grøna orku á landi í Føroyum í 2030 skal røkkast. Altjóða ráðstevnan 100by2030, sum SEV skipaði fyri í Norðurlandahúsinum síðst í september 2016, var dømi um vitanardeiling á høgum støði. Ráðstevnan var hildin í sambandi við, at SEV fylti 70 ár 1. oktober 2016. Eini 300-400 fólk savnaðust í Norðurlandahúsinum, har ljós var varpað á grøna elorku, nýbrot á elorkuøkinum, visiónir og veðurlagsbroytingar. Høvuðsrøðari var altjóða viðurkendi framtíðargranskarin, Tony Seba, frá Stanford University í California, sum t.d. metir, at tøkniligi framburðurin næstu árini verður so stórur, at olja ikki verður brúkt sum brennievni til flutning á landi longu í 2030. Jesper Theilgaard, veðurvertur og veðurlagsserfrøðingur á DR, hevði virtuellan fyrilestur um veðurlagsbroytingar, har hann brúkti tøkniligu møguleikarnar í Norðurlandahúsinum við video og ljóði at viðgera bæði veðurlagsbroytingar í heimshøpi og við atliti at Føroyum og øðrum oyggjabólkum.
Búskapur og fígging SEV hevði 92,8 milliónir krónur í avlopi eftir skatt í 2016, sum er eitt neyðugt úrslit fyri at fíggja komandi útbyggingarnar í elskipanini. SEV fekk í 2016 til vega langtíðarfígging til eina altjóða kappingarføra rentu. Fíggingarleisturin var fingin í lag í samstarvi við føroyskar og altjóða fíggingarstovnar. SEV fekk við avtaluni 1.042 milliónir krónur í fígging á amerikanska lánsmarknaðinum, umframt at 626 milliónir krónur vóru fingnar í bankafígging í Føroyum og frá einum norðurlendskum fíggjarveitara. Tilsamans 1.668 milliónir krónur í fígging til eina altjóða kappingarføra rentu. SEV hevur styrkt munandi um støðuna hjá sær á fíggjarmarknaðinum, tí elfelagið hevur við hesum leistinum fingið atgongd til fleiri fíggjarveitarar um allan heim.

robotstxt: allowed

filter: keep


text:
- Yvirhálingin er stór, men kundi saktans verið størri, tí skipið er gamalt. Nú ganga tað umleið tvær vikur aftrat, áðrenn vit verða klárir at fara til fiskiskap.
Tað sigur skiparin á Tuneq, Kári Petersen, sum er maðurin vinstru megin á myndini.
Í fleiri mánaðir hevur grønlendski uppsjóvartrolarin Tuneq ligið á Skála, har skipasmiðjan Mest klassað skipið, yvirhálað høvuðsmotorin og aksilgeneratorin, samstundis sum ein nýggjur ljósmotorur er settur í skipið.
Tangarnir eru eisini upppussaðir, og ymiskt annað viðlíkahaldsarbeiði er gjørt við grønlendska trolaran.
Føroyska Sjómansmissiónin hevur vitjað umborð og veit at siga, at Tuneq er fyrrverandi íslendska Helga II, sum er bygd í 1988. Seinni er skipið longt og nógv umbygt.
- Seinastu árini hevur Royal Greenland átt skipið, ið vanliga partrolar við Tasiilaq, sum sama felag eigur. Teir royna eftir makreli og sild summarmánaðirnar í Eysturgrønlandi. Tasilaq tekur fiskin inn, hagreiðir og frystir hann.
Facebook-síðan hjá Føroysku Sjómansmissiónini veit at siga, at níggju mans mannað Tuneq, og hesir eru bæði grønlendingar og føroyingar. Í dag skuldu teir út at royna høvuðsmotor og annað.


text:
28. mars 1988 var dagurin, Atlantic Airways fyrstu ferð setti seg í Vágum. Hetta var ein hátíðardagur fyri føroysku tjóðina, sum nú fyri fyrstu ferð nakrantíð kundi fara á flog á føroyskum veingjum. Men stovnanin av flogfelagnum hevði tó verið alt annað enn løtt. Ein samanrenning av miðvísi, hepni og tilvild hevði gjørt dreymin hjá føroyingum um egið flogfelag til veruleika.
Eina løtu var ivi, um felagið fór at hóra undan. Men brádliga vendist gongdin, og ferðafólkatalið fór aftur at vaksa og er vaksið støðugt síðani. Virksemið í felagnum øktist, flogfør løgdust afturat flotanum, flogið varð til fleiri ferðamál, starvsfólkahópurin vaks, og felagið gjørdi fleiri stórar sáttmálar um leiguflúgving uttanlands.
í 2007/08 hevði Atlantic Airways sjey flogfør og tvær tyrlur í flotanum og 277 ársverk vóru í felagnum. Tá ið farið var undir at leingja flogvøllin í Vágum í 2010, lat hetta upp fyri fleiri nýggjum møguleikum hjá føroyska flogfelagnum. Gjørt varð av at skifta British Aerospace flogførini út við flogfør av slagnum Airbus. Og bert fýra mánaðir eftir, at flogvøllurin stóð liðugur, lendi fyrsta Airbus A319 flogfarið í Vágum í mars mánað 2012.
Flogførini bøttu eisini munandi um bæði rutunetið og reglusemið til og úr Føroyum. Atlantic Airways var fyrsta flogfelag í Evropa at brúka nýggju og framkomnu navigatiónstøknina, RNP AR 0.1.
Nýggju flogførini kundu eisini flúgva munandi longur enn tey gomlu flogførini, og føroyingar merktu tað longu sama summarið, tá ið fyrsta SÓL-rutan til Barcelona sá dagsins ljós.
Flotin hjá Atlantic Airways telur trý flogfør og tvær tyrlur. Í 1994 yvirtók Atlantic AIrways rutuflúgvingina millum oyggjarnar frá Strandfaraskipum Landsins, og hesa uppgávu hevur felagið røkt síðani.
Í 2015 og 2016 vórðu gomlu Bell tyrlurnar í flotanum skiftar út við tvær spildurnýggjar og nýtmótans AgustaWestland AW139 tyrlur. Tær eru bæði rúmligari og kunnu flúgva heilt út á 200 fjórðinga sjómarkið, har tær kunnu arbeiða í 30 minuttir í bjargingarátøkum. Hetta hevur stóran týdning, tí Atlantic Airways er partur av tilbúgving Føroya, sum merkir, at hvønn dag á árinum, alt samdøgrið, er ein tyrlumanning tøk og kann fara avstað í eini handavend.
Í desember 2016 fekk Atlantic Airways aftur eitt flogfar: ein spildurnýggjan Airbus A320. Í sambandi við, at nýggja flogfarið kom til Føroya, gjørdi Atlantic Airways av at geva flotanum nøvn. Flogfør og tyrlur eru nú nevnd eftir mætum, føroyskum listafólkum.
Flogførini eita William (Heinesen), Elinborg (Lützen) og Ingálvur (av Reyni), og tyrlurnar hava fingið nøvnini Sámal (Joensen-Mikines) og Ruth (Smith).


text:
Skansaútsýnið varðveitt/
Sambært heimasíðuni hjá Tórshavnar Kommunu hava Javnaðarflokkurin, Fólkaflokkurin og Sambandsflokkurin í Tórshavnar kommunu sett eina alternativa loysn í gongd, sum kann verða framd beinanvegin til tess at ferð verður sett á Havnaútbyggingina í Havn. Tey hava avgjørt, at bygt verður vestur- og suðureftir og frítt útsýni verður av Skansanum. Víðari stendur skrivað:
Sum støðan er nú koma vit ikki víðari. Tí seta vit ferð á eina alternativa verkætlan, sum verður minni og tí eisini bíligari. Við hesi útbyggingini verður fría útsýni av Skansanum út á fjørðin varðveitt. Heldur ikki verður bygt framvið fjøruni Yviri við Strond.Javnaðarflokkurin, Fólkaflokkurin og Sambandsflokkurin hava tikið hesa avgerð, tí verandi støða førir ongan veg. Hetta kunnu vit ikki bjóða hvørki vinnuni, handilslívinum ella teimum hundraðtals fólkunum, sum hava sína inntøku av økinum hjá Tórshavnar havn. Skulu vit framtíðartryggja hesi arbeiðspláss og fylgja við í menningini, so má ætlanin fremjast beinanvegin, og samstundis skapa vit pláss fyri íløgum í aðrar átrokandi verkætlanir. Við hesum verður áleikandi tørvurin hjá vinnuni nøktaður nógv ár fram, og arbeiðsplássini samstundis framtíðartryggjað, siga umboðini fyri Javnaðarflokkin, Fólkaflokkin og Sambandsflokkurin í Tórshavnar kommunu.
Heðin Mortensen, borgarstjóri
Tróndur Sigurðsson
Bjørghild Djurhuus
Helena Dam á Neystabø
Sigrun Mohr
Elin Lindenskov
Halla Samuelsen
Sjúrður Olsen
Bogi Andreasen
Annfinn Brekkstein


text:
Seinnu árini hava fleiri kommunur havt trupulleikar av garðaskøru (Alchemilla mollis). Talan er um plantu, ið lættliga spjaðir seg á økjum, serliga økjum, ið eru ávirkað av mannavirksemi. Tó ávís óvissa er um hvat hendir um plantan spjaðir seg í veltum bø innangarðs og í haganum. Fleiri kommunur hava tí sett tiltøk í verk at týna skøruna. Umhvørvisstovan hevur fingið fleiri fyrispurningar um hesi viðurskifti, og sendir við hesum kunningarskrivi leiðbeining um hvussu frægast er at gera.
Nevnast skal, at tað er avmarkað hvat tilfar finst, og hvør kunning er um skørutýning í okkara grannalondum. Norska Miljødirektoratet hevur latið gera yvirlit yvir plantur, ið kunna haldast at vera til skaða í Norra, og vegleiðing um hvussu tær kunna týnast har. Okkara leiðbeining er partvís grundað á norska leistin, umframt á eygleiðingar og royndir her hjá okkum.
Fyribyrging
Eyðsæð er at skøran stavar frá at handlar hava innflutt og selt plantuna til borgarar, sum hava sett hana niður í urtagørðum, haðanífrá hon á ymiskan hátt hevur breitt seg út á almenn frílendi hjá kommununum og aðrastaðni.
Høvuðsorsøkin til at skøran breiðir seg er:
Síðani spjaðir plantan seg fyrst og fremst við fræ og partvíst við rótlutum í økinum rundanum. Nógva staðni hevur plantan fingið frið til at festa rót og vaksa til størri eindir, haðani hon síðani spjaðist. Fræið spjaðist við vindi, akførum og djórum og festir rót, har tað ber til. Hetta er eyðkent fram við vegum og opnum mold- og skervøkjum, har aðrar plantur annars illa rótfestast.
Tiløk at forða spjaðing:
Fyri at forða fyrstu spjaðingini er neyðugt:
At kunna borgarar um, hvussu best er at handfara urtagarðsburturkast sum heild, við áherðslu á plantur, ið hava førleika at spjaða seg út á almenn øki og umhvørvið sum heild, og hvussu best er at beina fyri plágandi vøkstri.
At lata vera við at gróðurseta hesar plantur
At geva gætur at moldøki, vegjaðarar og onnur øki framvið vegum og gøtum ikki liggja ber men fáa ábreiði við góðari mold, og at sátt ella gróðursett verður so skjótt til ber, tá arbeiðið er liðugt
At taka burtur plantur og plantuvaksin øki, ið vaksa á almennnum økjum.
Týning.
Týningartilgongdin er fyrst og fremst, at taka burtur garðaskøru og allan óynsktan vøkstur, ið hevur breitt seg í nærøkjunum.
Kunningartilfar og royndir í øðrum londum er avmarkað. Ymist er sum lond eru plágað av skøru, og tí eru fáar royndir at vísa á. Tað er tí av týdningi at niðurberjingin skipast við týning, fleiri framhaldandi týningum og skráseting, fyri at niðurberjingin alsamt verður betri og munagóð. Tey, ið varða av týningini mugu kunna seg væl og virðiliga um lívfrøðina hjá skøru.
Niðanfyristandandi er yvirlit yvir teir vanligastu týningarhættirnar. Tað er av týdningi at hava fleiri hættir at velja ímillum, so niðurberjingin kann lagast til viðuskiftini frá staði til stað.
Tað er eisini av týdningi at fara fram miðvíst eftir skipaðum ásetingum- t.d. ein býarpartur ella býlingur í senn har skrásett verður nær,dagur, týningarháttur, møguligar spjaðingarkeldur og annars eygleiða hvussu møguligur endurspíringin fer fram.
Niðurberjingin byrjar í mars/apríl, tá plantan vaknar úr dvala. Tað uppgrivna tilfarið, røtur og plantupartar verður savnað saman, og brent á brennistøð.
Mekanisk niðurberjing.
At grava upp heilar plantur. Tað er av týdningi at taka alla plantuna upp við rót og pørtum av rót, og at alt verður burturbeint og brent. Henda viðgerð verður endurtikin fyri at forða fyri endurgróðri, og tað tilfarið somuleiðis burturbeint. Um moldin/vakstrarlagið eisini verður grivið burtur, skal nýggj mold leggjast á og sáast skal í við t.d. grasi, at forða fyri óynsktum vøkstri.
Kapping. At skapa kappingar við at breiða nýggja góða mold so annar gróður kann vaksa, ið t.d.skuggar fyri og troðkar skøruna, soleiðis at hon ikki kemur fyri seg.
Breiða útyvir. At gera royndir við at breiða útyvir við máttum, plastikki, mold o.m.a., har sum skøran veksur.
At grava burtur mold. Tað kann verða neyðugt at grava mold, leir og eyr burtur av økjum við nógvari skøru, og beina hana burtur á rætta stað..
Kókandi vatn. At týna við kókandi vatni. HeatWeed er nýggj tøkni úr Noregi. Hevur fingið góð ummælið, og tykist vera munadyggari enn aðrar líknandi hitaviðgerðir. Fleiri viðgerðir við kókandi vatni kunna beina fyri bæði plantum og rótum. Neyvari kanning av hesi útgerð eigur helst at gerast, áðrenn útbúnaðurin verður fingin til vega.
At skera ella sláa blómur/blómuskipanir av rættstundis. Tær planturnar, ið ein ikki hevur nátt at berja niður, skulu sláast í góðari tíð áðrenn tær blóma. Hetta fyri at tær ikki seta fræ, ið kunnu spjaða seg. Sláast kann bæði við líggja og motoramboðum. Tað sligna skal savnast saman og burturbeinast á rætta stað. Um garðaskøran hevur nátt at seta fræ, er best einki at gera, tí tað vil spjaða fræið enn meira. Man skal tó taka plantuna burtur.
Hesin háttur at skera ella sláa blómurnar av áðrenn fræið búnast, beinir ikki fyri plantuni, og loysir ikki trupulleikan, tí plantan blómar aftur komandi á. Tað avskorna, kutið, skal savnast saman og brennast á brennistøð.
Evnafrøðilig , kemisk niðurberjing.
Sproyting. Mælt verður frá at sproyta plantueitur í umhvørvinum. Tað kann hava álvarsamar ótilætlaðar fylgjur fyri annan vøkstur og umhvørvi sum heild. Um sproyta verður við eitri hóast alt, eigur nýtslan at tálmast mest møguligt, og tá bert til truplastu tilburðirnar.
Sum heild eiga øll at geva hesum gætur:
At sproyta og handfara eitur og plantueitur er ein uppgáva fyri yrkisfólk ið eru upplærd í handfaring av eitri.
Best er at heita á fakfólk við gartnara- ella jarðarbrúksútbúgving, ið hava góðkent sproytu –og eitur loyvisbræv. Um eitursproyting skal hepnast væl er týdningarmikið at sproytað verður rættstundis við rættari nøgd av eitri. Mælt verður frá at lata ólærd sproyta eitur.
Eitrið skal verða úrveljandi/selektivt, ið bert týnir óynsktu planturnar. Latið vera við at nýta loktýnara (herbicid), ið ávirkar ynskta gróðurin og náttúruna í lendinum uttanum. Tí at tá vil fræ av skøru, ið longu liggur í jørðini, fáa betri vánir at spíra, uttan kapping frá øðrum plantum.
Sproytueitur og annað eitur virkar bert í turrum líkindum, og helst so tíðliga á vakstrarárinum, sum til ber. Ov sein sproyting kann ávirka og framskunda fræbúningina hjá skøruni.
Saltbreiðsla. Vanligt salt (natrium klorid) hevur verið, og verður brúk av fleiri at týna óynsktan vøkstur uttanum sethús og tún. Mælt verður ikki til at brúka salt, tí natrium oyðileggur strukturin í jørðini og klorid er beinleiðis eitrandi fyri plantuvevnað. Ov høgt saltinnihald í moldjørð kann skapa aðrar trupulleikar, og eigur ikki at nýtast sum týningarevni til óynsktan vøkstur.
Sum nevnt er av týdningi at savna inn upplýsingar um týningina, meta um og læra av teimum royndum, ið gjørdar verða. Tað innsavnaða tilfarið og upplýsingar verður mett hvørt ár, tá vakstaratíðin endar um heystið. So hvørt árini líða verður rættað inn, inntil tamarhald er á støðuni. Átøk, sum miða ímóti at forða spjaðing, eiga at endurtakast.
Keldutilvísingar:
Um garðaskøru (á enskum)
http://accs.uaa.alaska.edu/files/invasive-species/Alchemilla_mollis_BIO_ALMO12.pdf
Um garðaskøru (á norskum)
http://www2.artsdatabanken.no/faktaark/Faktaark260.pdf
Norsk frágreiðing “Fremmede skadelige karplanter –Bekjempelsesmetidikk og spredningshindrende tiltak”
http://www.miljodirektoratet.no/Documents/publikasjoner/M906/M906.pdf
Um tú vil hava meira at vita, ert tú vælkomin at seta teg í samband við Umhvørvisstovuna, telefon 342400 ella us@us.fo


text:
Vilt tú vita, um føroyingar vilja klippast sunnudag, lesa bløð, hoyra lýsingar, drekka mjólk, dáma gult, eta grønt, koyra yvir reytt, arbeiða svart, fara á val ella trúgva upp á Gud?
Kom í gongd
Hevur tú okkurt, tú kundi hugsað tær svar upp á?
Tað er skjótt og einfalt at koma í gongd og úrslitini eru klár eftir einum tíma
Ella ring á telefon 51 79 50
Spyr um alt
Við Spyr.fo fært tú skjótt og greitt svar upp á tínar spurningar. Spyrjast kann um nærum alt, tú kanst ímynda tær
- Kundanøgdsemi
- Kunnleiki til fyritøkur, vørur og tænastur
- Brúkaravanar
- Innkeyp, klædnakeyp, bilkeyp o.a.
- Miðlakanningar
- Meiningakanningar um aktuell mál
- Eftirmeting av lýsingaátøkum
- Produktmenning
Greið úrslit eftir einum tíma
Við Spyr.fo eru eingi tung og fløkt Excel-ørk ella torskildir grafar. Tú fært niðurstøðurnar og úrslitini greitt sett upp, klár hjá tær at brúka í tínum arbeiði.
- Einføld grafisk uppseting
- Møguleiki fyri at kombinera og filtrera data
- Excel skjal við data, um tú ynskir at grava djúpri


text:
Bræv Paulusar ápostuls til Rómverja, kapittul 4
Ábraham rættvísgjørdur av trúgv
v1
Hvat skulu vit tá siga, at Ábraham, ættarfaðir okkara, hevur vunnið eftir holdinum?
v2
Tí at varð Ábraham rættvísgjørdur av gerningum, tá hevur hann nakað at rósa sær av; men ikki fyri Guði.
v3
Tí at hvat sigur skriftin? «Men Ábraham trúði Guði og tað varð roknað honum til rættvísi.»
v4
Men tí, sum ger gerningar, verður lønin roknað ikki eftir náði, men eftir skyldugleika;
v5
tí harímót, sum ikki ger gerningar, men trýr á hann, sum rættvísger ógudiligan, verður trúgv hansara roknað til rættvísi.
v6
Eins og eisini Dávid prísar tann mann sælan, sum Guð tilroknar rættvísi uttan gerningar:
v7
«Sælir eru teir, sum hava misbrot síni fyrigivin og syndir sínar huldar.
v8
Sælur er maður, sum Harrin ikki tilroknar synd.»
v9
Viðvíkur nú henda sæluboðan hinum umskornu ella hinum óumskornu eisini? Tí at vit siga jú: «Trúgvin varð roknað Ábrahami til rættvísi.»
v10
Hvussu varð hon tá tilroknað honum? Tá ið hann var umskorin, ella meðan hann var óumskorin? Ikki tá ið hann var umskorin, men meðan hann var óumskorin.
v11
Og hann fekk umskeringartekinið sum innsigli á teirri trúarrættvísi, sum hann hevði, meðan hann var óumskorin, til tess at hann skuldi vera faðir at øllum teimum, sum trúgva óumskorin, fyri at rættvísi kann verða tilroknað teimum,
v12
og faðir at umskornum, teimum, sum ikki bert eru umskorin, men sum eisini stíga í fótasporini av teirri trúgv, sum Ábraham, faðir okkara, hevði, tá ið hann var óumskorin.
Ábraham faðir at øllum trúgvandi
v13
Tí at ikki við lóg varð Ábrahami ella avkomi hansara givin tann fyrijáttanin, at hann skuldi vera arvingi til heimin, men við trúarrættvísi.
v14
Tí at eru tey, sum halda seg til lógina, arvingar, tá er trúgvin ónýtt og fyrijáttanin gjørd til einkis.
v15
Tí at lógin fremur vreiði; men har sum ikki er lóg, har er heldur ikki lógbrot.
v16
Tí er tað av trúgv, fyri at tað skuldi vera sum ein náði, so at fyrijáttanin kundi standa óvikandi fyri øllum avkominum, ikki bert fyri tí, sum hevur lógina, men eisini fyri tí, sum hevur trúgv Ábrahams, hann sum er faðir at okkum øllum, –
v17
sum skrivað stendur: «Eg havi sett teg at vera faðir at mongum fólkasløgum,» – frammi fyri ásjón Guðs, sum hann trúði á, hann sum ger hini deyðu livandi, og kallar tað, sum ikki er til, sum var tað til.
v18
Hann trúði móti vón við vón, at hann skuldi verða faðir at mongum fólkasløgum, samsvarandi tí, sum sagt var: «Soleiðis skal avkom títt verða.»
v19
Og ikki viknaði hann í trúnni, tó at hann hugsaði um, at hansara egna likam longu var ellismerkt, hann var tætt við hundrað ár, og at Sára var farin av barnburði.
v20
Men um fyrijáttan Guðs ivaðist hann ikki í vantrúgv, heldur styrknaði hann í trúnni, við tað at hann gav Guði æruna,
v21
og var fullvísur í tí, at tað, sum hann hevði lovað, var hann eisini mentur at gera.
v22
Tí varð tað eisini roknað honum til rættvísi.
v23
Men at tað varð honum tilroknað, tað varð ikki skrivað bert fyri hansara skuld,
v24
men eisini fyri okkara skuld, sum tað skal verða tilroknað, okkum sum trúgva á hann, sum vakti upp Jesus, harra okkara, frá deyðum,
v25
hann sum fyri misgerðir okkara varð givin upp og fyri rættvísgering okkara varð uppvaktur.


text:
Føroyar hevur mist ein av sínum mest gávaðu synum og mítt yrkisøkið, samskiftisvinnan, hevur mist ein av okkara størstu, tað er kenslan, ið eg siti eftir við, nú boðini um deyðan hjá Petur Slyne eru sodnaði nakað.
Tað var ein stórur skelkur, tá eg í einum barnaføðingardegi í gjár frætti andlátið. Fyrsti tankin var, at tað ikki kundi passa – Síðani kom tankin, at ryktini, ið eg hevði hoyrt mitt í vikuni, um at Petur var sjúkur, vóru sonn, og at hetta kanska var ein misskiljing, at hann var sjúkur og ikki deyður. Men so kom hendan tunga kenslan av meiningsloysi.
Eftir at hava hoyrt ryktini mikudagin, ætlaði eg at skriva til Petur, fáa tey avváttaði, og um ikki, so bjóða at hjálpa honum við átroðkandi uppgávum, inntil hann aftur var frískur. Men eg visti ikki um eg skuldi órógva, og royndi tí at spyrja onnur, um tey høvdu frætt nakað, men eingin visti nakað.
Seinnu árini er Petur blivin kendur sum tónleikafyriskipari, og eg minnist eisini, at hann royndi seg sum tónleikara eitt stutt tíðarskeið, fyri skjótt 30 árum síðan. Sum ein av høvuðsmonnunum handan Voxbotn setti hann lív í nógvar túsund føroyingar so seint sum síðsta vikuskiftið, og um tvær vikur er aftur eitt tónleikashow á skránni, ið hann hevur staðið fyri, tá Tórsfest verður í miðbýnum í Havn, eins og vit øll kunnu lurta eftir Voxpop, ið hann eisini stovnaði, millum tiltøkini.
Eg havi altíð vita av Peturi, frá barnaárunum, hann var tvey ár eldri enn eg. Saman við Suna Reinert og øðrum, var hann ein av hesum, sum ein ungur hip hoppari og taggari í Havn sá upp til.
85 dystir fyri besta liðið hjá HB legði man eisini merki til, hóast nógvir av hesum vóru, meðan eg búði í Danmark.
Eg og Petur hava arbeitt saman í fleiri umførum, og fakliga hava vit matchað sera væl. Faktiskt hevur tað verið ordiliga stuttligt. Fyrstu ferð vit ordiliga gjørdu nakað størri saman, var í februar 2014, tá Gudny Langaard á Vodafone setti okkum saman av enduruppfinna talutíðarkortið, nú við data.
Hugskotið var at gera selfie átakið selfie.fo júst sum selfiealdan floymdi um heimin. Saman við einum skemtara, filmaðu vit lýsingarfilmar við fartelefon og koyrdu uppá flatan humor. Hetta var eitt tað stuttligasta lýsingarátakið at gera, ið eg havi verið við til. Vit flentu nógv, ristu uppá høvdið, og hugnaðu okkum, eg, Petur og ON Jon, ið altíð var ON. Úrslitið mugu onnur døma um, men tað var stuttligt at gera.
Eftir hetta komu fleiri onnur átøk fyri Vodafone, og okkurt annað eisini. Eg slapp eisini at hjálpa til við tekstarbeiði til nøkur Voxbotn og nakrar Tórsfestir, umframt okkurt annað samstarv – tað var altíð eitt fornøjlisi at arbeiða saman við Peturi.
Petur var ófatiliga dugnaligur. Ein knasandi góður sniðgevi, góður idé maður og við sera nógvum royndum. Hetta gjørdi hann til ein tann dugnaligasta, ið eg havi arbeitt saman við. Evnini at vita, nær hann skuldi lurta og killa sínar darlingar vóru eisini góð.
Hann var eisini ótrúliga arbeiðssamur og ekstremt kvikur. Eg havi faktiskt ongantíð sæð nakað líknandi. Tað fall honum so nátúrligt at sniðgeva og seta upp, at tingini altíð sóu gott út, eisini um tað var sett upp í stórum skundi, og gjørdi hann sær eitt sindur størri ómak, so var tað sum oftast frálíkt.
Eg minnist einaferð, at eg ringdi niður til Mallorca, hann skuldi havt levera okkurt til Vodafone, og einki var komið fram. – Eg eri næstan liðugur, kemur um eina løtu, segði hann, og millum linjurnar skilti eg, at hann ikki var byrjaður. Men ein tíma seinni lá eitt heilt átak í mailinum.
Hetta er tað, sum royndir, dugnaskapur og góður smakur gera.
Mínir tankar eru við øllum tykkum, sita eftir.
Hvíl í friði Petur, Føroyar eru fátækari í dag.


text:
Prógvið bleiv burtur: Hárið í endatarminum
Dan Klein --- 29.07.2018 - 10:14
Perlur: Longu meðan avgerðin hjá serliga klagurættinum um, at málið skal ganga umaftur, er fesk, kann Eisenberg Strøm avdúka úr Íslandi, at Linda Hasselberg, ákæri, hevur viðgingið, at avgerandi prógv er blivið burtur úr upprunaligu sakini, sum ein týskur lækni á Suðuroyar Sjúkrahúsi, hevði funnið uppi í endatarminum á dronginum. Grein í Oyggjatíðindi 7. juli 2004.
Oyggjatíðindir hevur fylgt hesi familjuni heilt aftur til 1998, tá barnaverndin á Tvøroyri forfylgdi teimum.
Ágangurin frá barnaverndarmyndugleikunum í Føroyum var so ágangandi, at tey sógu sær ongan annan møguleika enn at flýggja til Íslands við børnunum.
Hetta hendi í 1999. Í Íslandi stóð barnaverndin fyri teimum, tippaði av barnaverndarmyndugleik um í Føroyum.
¬ Síðani hevur lívið hjá hesi familju verið eitt reint helviti.
Øll børnini uttan tvey, tók íslendska barnaverndin frá familjuni, sum bardist og berjist enn fyri at fáa børnini aftur.
Sorgarleikurin og bardagin hjá hesi føroysku familjuni, er kent um alt Ísland.
Tvær ferðirnar hevur íslendska rættarskipanin dømt í málinum um børnini, sum vórðu tvangstikin av barnaverndini.
Í báðum førum kom rætturin til, at íslendska barnaverndin hevði ikki rætt til at taka børnini frá foreldrunum.
Men foreldrini vóru noydd at fara heilt upp í Íslendska Hægstarætt fyri at vita um tað var rætt, at børnini áttu ikki at verði tikin frá foreldrunum, sum so heldur ikki kundu fáa børnini heim aftur við teirri grundgeving, at tey tá høvdu verið so leingi hjá fosturfamiljum.
Tað skakaði alt Ísland, at eisini hægstirættur kom til ta niðurstøðu, at tað var skeivt at taka børnini, men tók amstundis avgerð um, at tey skuldu ikki aftur til foreldrini.
Við í dómarapanelinum í íslendska Hægstarætti sat kvinniligur dómari, sum eisini hevði arbeitt í barnaverndini, men spurnartekin varð ikki sett við habilitetsstøðuna hjá dómaranum.
Síðani hevur íslendska barnaverndin arbeitt av øllum alvi, eisini at fáa tey bæði børnini frá Jonnu og Eisenberg, sum tey hava heima, men hetta hevur ikki eydnast.** Men so kemur málið um falska frágreiðing upp.
Sera hent fyri íslendsku barnaverndina, sum nú helst sær sær ein møguleika at koma inn og taka tey seinastu børnini frá familjuni.
Eisenberg Strøm er ikki í iva um, at børnini, sum nú hava broytt frágreiðing um misbrúki av teimum, eru ávirkaði av barnaverndini, sum hevur gjørt alt fyri at hesi børnini ikki sleppa at vera saman við foreldrunum í Íslandi, uttan bara einaferð um árið, og tá hevur tað verið undir eftirliti, bæði av barnaverndi og forsturfamiljum.
Í samband við, at málið um misbrúki av børnunum nú er vent móti Jonnu Vágseið, sum nú skal hava hótt børnini at koma við falskari frágreiðing, hevur løgreglan í Føroyum verið í Íslandi og avhoyrt partarnar.
Linda Hasselberg, ákæri hjá fútanum, hevur verið alment frammi og sagt sína hugsan um málið.
Hon hevur eisini nevnt, at Jonna Vágseið er skuldsett, men at hon ikki enn er ákærd í málinum.
Yvir telefonina úr Íslandi, sigur Jonna Vagseið, at hon er skelkað av gongdini í hesum málinum.
Hon leggur herðslu á, at hon hevur ongantíð hótt børnini til nakað sum helst, og so sigur hon eisini, at hon kennir onki til at vera skuldsett í hesum málinum.
- Tað hevur hon onki fingið at vita um, sigur Eisenberg, sum brýtur inn í samrøðuna. Hann er ikki í iva um, at barnaverndarmyndugleikarnir standa aftanfyri, og hava trýst børnini til at koma við følskum ákærum um Jonnu.
Eisenberg nevnir ein kriminalpolitist við navni, og sigur, at hesin hevði sagt í íslandi, at hann trúði ikki frágreiðingini hjá dóttrini, tí har var onki samsvar.
- Linda Hasselberg vil »gloyma« alt um prógvið í endatarminum á dronginum:
Hetta var eitt 10 centimetur langt hár, sum týskur barnalækni fann uppi í endatarminum á dronginum, og sum eisini er nevnt í dóminum í móti teimum, sum nú vilja reinsast.
----
Hetta er bara eitt av fleiri prógvum um, at Einglapressan liggur í lummaullini hjá maktini. Tað er onki broytt. Sjálvt í dag letur Einglapressan seg stýra heldur enn at kanna hvørji rættindir og skyldir pressan hevur, sum vakthundur í samfelagnum. Tað besta, ið kann sigast um Einglapressuna í dag er, at hon "er en skødehund, en overfed kælen vovse, med hold kæft bolsjer på sideben og sidelinje".Av somu orsøk hava vit valt at taka afturíaftur fleiri av teimum gomlu perlunum í blaðnum. Vit ynskja fólki góðan lesihug, tí tað kemur meira.


text:
Summarfestivalur
Summarfestivalur 9. - 11. august 2018
Ferðslan kring miðbýarøkið verður umskipað í samband við Summarfestivalin. Fyrireikingarnar byrja mánadagin 6. august og ávirka ferðsluna alla vikuna. Ferðslan verður aftur sum vanligt mánamorgunin 13. august.
Trýst her fyri at síggja ferðslubroytingarnar á korti
Bøgøta: millum Oman Eið og Fossagøtu: einvegis norðureftir - Frá Fossagøtu og norðureftir: ongin ferðsla frá mikumorgni 8. august kl. 6 til mánamorgunin 13. august.
Nýggivegur: millum Fossagøtu og Oman Eið: einvegis suðureftir
Gerðagøta: frá rundkoyringini til Við Djúpumýru: ongin ferðsla frá mikumorgni 8. august kl. 6 til mánamorgunin 13. august
Heygavegur: Millum Ziskagøtu og Gerðagøtu: einvegis suðureftir
Uppsalagøta: millum Vágstún og vegkrossin Uppsalagøta/Nýggivegur: ongin gjøgnumkoyring
Eisini eru serligar vegleiðingar galdandi fyri húsvognar og hýruvognar - hesar síggjast eisini á kortinum, sum kann takast niður her.
Býarbussurin
Vegna ferðslubroytingarnar koyra Býarbussarnir hjá kommununi ikki í viku 32, t.v.s. mánadagin 6. august til mánadagin 13. august.
Húsvognar og bátapláss
Økini til húsvognar eru í samband við Summarfestivalin staðsett ymsastaðni í býnum. Fyrispurningar um húsvognapláss og bátapláss, meðan festivalurin er, kunnu vendast til Kunningarstovuna Visit Norðoy á Tingstøðini (Biskupsstøð). Visit Norðoy hevur telefon 456939.
Kunning um Summarfestivalin
Onnur kunning í samband við festivalin, eitt nú um tjalding, skrá, armbond o.s.fr. er tøk á www.summarfestivalur.com.
Klaksvíkar kommuna ynskir øllum ein góðan Summarfestival


text:
Høgni Midjord
12.07.2015 - 15:57
Ítróttur > Ítróttur > Fótbóltur
Portalurin er nú farin í gongd við ein nýggjan tátt, ið verður at síggja hvørt vikuskiftið næstu tíðina. Her fara vit at hava fokus á ein einkultan leikara í Effo-deildini, har vit spyrja um persónlig viðurskiftið í fótbólti. Hetta, fyri at fólk fáa innlit í einkulta spælaran.
Fyrsti maðurin í "heita stólinum", er 20 ára gamli Hørður Askham. Dagliga spælir hann í miðverjuni í B36. Hann fekk sítt veruliga gjøgnumbrot í 2013, tá ið hann frá kappingarbyrjan yvirtók fast pláss í miðverjuni. Síðan tá, hevur hann havt fast pláss, og hevur vunni sær pláss á U-21 landsliðnum, skorað mál ímóti Týsklandi, og vunni føroyameistaraheitið við B36.
Vit spyrja Hørð nakrar spurningar:
Hvussu fyrireikar tú teg til dyst?
Byrji at fyrireika meg mentalt aftaná síðstu venjingina áðrenn dystin, og so fari eg tíðliga í song áðrenn dystin og tíðliga upp at eta ein góðan morgunmat.
Hvat eru tínir kjarnu-førleikar sum leikari?
Haldi at eg eri fysiskt væl fyri og dugi væl at spæla bóltin frá mær á ein skilagóðan hátt.
Hvat er tann størsta løtan í fótbólti?
Tað má verða tá vit vunnu FM síðsta ár, men havi havt nógvar stórar løtur.
Besti dystur?
Stuttligasti dysturin eg havi spælt var ímóti Týsklandi á útivølli.
Besti viðleikari?
Allir á liðinum eru fantastiskir, men besti offensivi einstaklingurin má verða Lukasz Cieslewicz.
Hvør hevur havt mest ávirkan á teg sum leikari?
Havi altíð havt nógv gott fólk rundan um meg, tá eg havi havt brúk fyri tí, men má taka pápa mín fram um.
Hvat er tann minningar ríkasta løtan í fótbólti?
Dugi ikki at meta um hvat er tann mest minningarríka.
Fótbólts-idol?
Jákup á Borg
Hevur tú nøkur góð ráð til ungar leikarar?
Eitt orðatak sum pápi mín plagdi at siga við meg “Venjing, venjing og meira venjing”
Fakta um Hørð: Hevur spælt 70 dystir á besta mansliðnum hjá B36 seinastu 3 árini. Her hevur hann skotið 3 mál, fingið 3 gul kort og 3 reyð kort. Hann hevur verið darvaður av skaða seinastu tíðina, men er eftir øllum at døma heilt tøkur fyri B36 eftir summarsteðgin.


text:
Sverri Egholm
06.05.2017 - 11:40
Ítróttur > Ítróttur > Fótbóltur
Føroyska U17 landsliðið stendur veruliga sína roynd í Kroatia, har teir í dag spæla móti Fraklandi í EM.
Fraklendingar vóru eirindaleysir fyrstu løtuna, og skoraðu uppá allar sínar fýra møguleikar. Longu tá bara ein minuttir var leiktur, legði Frakland seg á odda 1-0, og nú 40 minuttir eru leiktir og farið verður til hálvleiks er støðan 5-0.
Tað er eitt franskt lið í serflokki og Føroyar hava framvegis ikki megnað at fingið spælið at koyra.
Vónandi klára Føroyar at demma fyri sum frægast í seinna hálvleiki, so úrslitið ikki gerst verri enn tað longu er.
Mynd: Uefa


text:
Arbeiðið við nýggju farleiðini er komið væl áleiðis. Hvørja viku verða boraðir 70-75 metrar longur inn í fjallið, og nú eru meira enn 1.200 metrar boraðir. Sostatt eru bert umleið 700 metrar eftir, til hol verður ígjøgnum viðareiðismegin.
Arbeitt verður 20 tímar um samdøgrið í trimum skifitisvaktum íroknað hvílivakt. Síðuloypandi við boriarbeiðið verður arbeitt við tilkoyringarvegi, har tunnilin skal koma út í Dølum sunnan fyri bygdina á Viðareiði eins og Hvannasundsmegin, har arbeiðið byrjaði, og hol varð sett á í september í fjør.
Samlaði fíggjarkarmurin fyri nýggju farleiðina, ið fevnir um tunnil millum Hvannasund og Middal við tilkoyringarvegum báðumegin tunnilsmunnarnar, er 162 mió. krónur. Sambært tíðarætlanini skal tunnilin takast í nýtslu í fyrsta ársfjórðingi í 2017.
Um lýsingina av verkætlanini stendur, at endamálið við henni er at tryggja eina hóskandi farleið til Viðareiðis. Á verandi farleið eru trupulleikar við grót- og skriðulopum, umframt at stórur partur av vegnum er einbreytaður. Verkætlanin fevnir um ein 1.895 metrar langan tunnil úr Hvannasundi til Middals. Í Hvannasundi verður nýggjur vegur til tunnilsmunnan gjørdur, eins og nýggjur vegur frá Middali til Viðareiðis skal gerast. Samlaða nýggja vegalongdin verður umleið 5,5 kilometrar.


text:
Orð: Petur Jacob Sigvardsen
Viðmerking: Yrktur 26. og 27. oktober 2008.
Tá trúgvin í harðveður kemur,
og ivin seg sýgur um sál,
tá óttin um hjartarót nemur,
tú tekkir ei mið títt og mál.
Hvat er tá til ráða at taka?
Hvar kanst tú tá hjálpina fá,
tá alt er, ið teg vil ásaka,
og sál tín bert myrkur kann sjá?
Tað Jóhannes kendi á sinni,
tá ivandi eina hann sat
so syrgin í fongslinum inni,
og sárt hann í hjartanum græt.
Tá spurning hann Jesusi sendi:
“Ert tú tann, ið koma skal nú?”
Straks svarið frá Jesusi vendi
hans iva til lýdni og trú.
Tí best er til Jesus at leita
við øllum, ið tyngja kann teg,
hann mentur er hjálp tær at veita
og byrðina leggja á seg.
Hann iva og ótta burt rekur,
og frið sín hann geva vil tær,
hann trúnna í sál tíni vekur,
og letur teg hvíla hjá sær.
Í Kristi kann eingin oss døma,
um svár eru svik vár og føll,
Krist bikarið beiska læt tøma,
har goldin var syndaskuld øll!
Tí kann eingin djevul oss binda,
um trúgv bert sum sinnupskorn er,
tí hóast vit dagliga synda,
so náðin tó rein okkum ger.
Tó lat okkum ongantíð gloyma
at stríða tað trúrøkna stríð,
og æviga gripin at goyma,
til vit eru himlinum í.
Um lýdni og trúskap tað ræður,
um krúnu og krans tú skalt fá,
tá risin er uppreisnardagur,
og Krist er í skýnum at sjá.


text:
Sum teimun flestu kunnugt skerast 62°N og 7°V í ella norðanfyri Koltursnakk. Hvar skeringspunktið er veldst um, hvat datum talan er um.
Í 1954 vórðu mátingar gjørdar, sum millum annað høvdu til endamáls at fastleggja knattstøðuna (”positiónina”) av Føroyum, t.v.s. millum annað hvar 62°N og 7°V skerast. Fyri at fastleggja knattstøðuna, varð millum annað neyðugt at gera vinkulmátingar til stjørnur.
Allar uppmátingar og øll kort (matrikulkort og grundkort), sum verða gjørd á Matrikulstovuni í dag, eru í FD54.
Í Miðevropa varð í 1950 eitt felags datum gjørt. Í 1976 vórðu satellitmátingar gjørdar í Føroyum, soleiðis at ED50 eisini gjørdist tøkt her. Ein orsøk til, at neyðugt varð við einum felags datum, var millum annað fastseting av fiskimarki.
ED50 flytur 62°N 156 metrar suðureftir og 7°V verða fluttir 187 metrar eystureftir. Íalt ein flyting sum er 244 m.
Føroyakort frá Geodætisk Institut (og KMS), sum eru gjørd eftir 1977 hava geografiskar koordinatar í ED50.
Eftir at meiri vanligt varð við satellitmátingum, gjørdist neyðugt at gera eitt datum umfatandi allan heimin. Tað nevnist WGS84, sum er tað sama sum EUREF89. Í mun til ED50, varð 62°N nú flutt 68 metrar norðureftir og 7°V 105 metrar eystureftir ella íalt 125 m. Samanbera vit við FD54, er flytingin av 62°N 88 metrar suðureftir og 7° 292 metrar eystureftir, ella íalt 305 m.
GPSmátingar verða gjørdar í WGS84.
Niðurstøðan av hesum er, at um ein knattstøða verður uppgivin, er eisini neyðugt at siga, hvørjum datum knattstøðan liggur í. Annars kann tað viðføra feilir, sum kunnu verða upp í 305 metrar.


text:
Bygdasavn
Eiðis bygdasavn er í gomlu húsunum á Látrinum. Húsini eru friðaði og standa miðskeiðis í bygdini.
Poul Joensen (á Látrinum) bygdi húsini. Hann hevði keypt norðaru og eystaru lon av Reynagarði í Havn frá dóttur landkirurgin Schnell í 1818 og tók tær niður í 1821. Av teimum bygdi hann húsini.
Í dagbókauppskriftum hjá Kristoffer Michael Olsen, føddur í Tjørnuvík, stendur m.a.:
15.08.1847: I år er dannebrogsmand Poul Joensens stenhus på Ejde blevet tækket. Han har arbejdet så småt derpå i 10 år; endnu er det ikke værdigt indvendigt.
17.04.1850: I går døde dannebrogsmand Poul Joensen, Ejde, omtrent 78 år gammel. Hans store stenbygning var netop færdig. (Sbrt kirkjubókini doyði Poul Joensen á Látrinum 17.04.1850, 72 ára gamal).
Abbasonur Poul á Látrinum, Jákup Pauli Samuelsen, flutti inn í tann partin av húsunum, sum nevnist Loftið.
Sambært húsasýni í 1907-13 (H. Jones) verður skorsteinurin í gamla køki niðurtikin og nýggjur settur upp vesturi í stovuni. Høvuðsinngongdin er tann sama.
Til 1924 hevur gamli køkur helst verið nýttur sum kamar. Í 1924 innrættar Poul Olsen (oldurabbasonur Poul á Látrinum) miðpartin av húsunum. Í 1930-unum keypir Jørgen Ellingsgaard húsini, uttan tann vestara partin, sum nevnist á Loftinum.
Í 1951 verður miðparturin broyttur. Ein hædd verður bygd oman á, kjallarin verður útgrivin, sentralhiti innlagdur, wc og bað, trappan flutt og durur bygdur. Hurðarnar til roykstovuna og spísikamar verða blendaðar.
Húsini eru seinni umvæld og í mest møguligan mun førd aftur í gomlu innrættingina.
Savnið er opið eftir nærri avtalu. Meira fæst at vita við at venda sær til Bjarta Mørkøre á tlf. 595280.


text:
Tað kann ikki passa !
Rættarnevndin hjá løgtinginum tekur ikki undir við, at atkvøðurnar á smáu valstøðunum skulu verða taldar saman við atkvøðum frá størri valstøðum. Bara umboðini hjá Sambandsflokkinum í rættarnevdnini taka undir við uppskotinum. Harvið er staðfest, at áhugi er ikki fyri, at føroysk løgtings- og kommunuval skulu vera loynilig.
Tað skal framvegis vera møguligt at rokna út, hvør atkvøður hvat á smáplássunum, og tað skal eisini bera til at trýsta fólk á hesum plássum til at atkvøða ímóti teirra sannføring. Hetta er snøgt sagt ikki í lagi.
Vit kalla okkum eitt fólkaræði og vit liva í 2018!
Bíligar undanførslur
Tað ber altíð til at finna bíligar undanførslur, og tað roynir meirilutin í rættarnevndini eisini eftir førimuni at gera. Víst verður millum annað á, at ”tað er fremjandi fyri fólkaræðið, at veljarar á smærru støðunum hava sítt valstað eins og veljarar á størru valstøðunum.” Hetta fær meg at seta spurnartekin við, um tey sum hava skrivað álitið yvirhøvur hava lisið uppskotið. Tað stendur jú beinleiðis í uppskotinum, at tað snýr seg IKKI um at avtaka nakað valstað. Skotið verður harafturímóti upp, at veljarar skulu kunna velja á vanliga staðnum, men atkvøðurnar skulu verða fluttar til annað stað, fyri at verða taldar upp har.
Meirilutin í rættarnevndini nevnir nógvar aðrar grundgevingar fyri, hví vallógin átti at verið tikin upp til nýggja viðgerð. Alt gott um tað, men hví brúka hesar undanførslur fyri ikki at taka undir við hesum uppskotinum? Tey hava einki við hvørt annað at gera, og einki bendir á, at nakar arbeiðir við hinum spurningunum. - Hví ikki bara vera erligur og siga bart ut: Vit ynskja ikki, at valini skulu vera loynilig?
Alt hevur sínar avbjóðingar, men tað skal eingin billa mær inn, at tað ikki ber til at flyta ein kassa við atkvøðum frá einum valstaði til annað í 2018.


text:
Drongurin í stríputum náttklæðum
Bókaklubbin
- Síður: 280
- Útgávuár: 2018
- Upprunamál: enskt
- Innbinding: heft
- Rithøvundur: John Boyne
- Myndir: Oliver Jeffers
- Týðari: Jenny Johannesen
„Tað eru fleiri hundrað børn her,“ segði Bruno uttan at hugsa um orðini, áðrenn hann segði tey. „Tey eru bara hinumegin stikið.“
Skaldsøgan er ein rørandi søga um tveir dreingir, sum gerast vinir. Annar er sonur ein nazistiskan herovasta, og hin er fangi í týningarleguni Auschwitz.
John Boyne hevur skrivað hesa heimskendu skaldsøguna, sum upprunaliga kom út á enskum í 2006. Drongurin í stríputum náttklæðum lá ovast á bestseljaralistanum hjá Sunday Times og New York Times, var nummar eitt í seks og trýss vikur í Írlandi og vann tvær Irish Book Awards, umframt mangar aðrar. Hon er gjørd til film, og higartil eru fleiri enn sjey milliónir eintøk seld um alla verðina. Skaldsøgur hansara eru týddar til fleiri enn fimm og fjøruti mál.


text:
Ingi Samuelsen
14.04.2018 - 16:18
Ítróttur > Ítróttur > Fótbóltur
Við einum tryggum 12-1 sigri í dag móti botnliðnum Bunillidh Thisle í dag tryggjaði Orkney Football Club sær meistaraheitið í norðurskotsku fótbóltsdeildini, sum orknoyska felagið spælir í.
Orkney FC er eitt rættiliga nýstovnað felag, stovnað í 2012 við tí endamálið at geva orknoyskum fótbóltsspælarum møguleika at spæla móti liðum av skotska meginlandinum.
Orkney FC hevur spælt í deildini, sum kallast North Caledonian Football League, sum er sætta lagið í skotsku fótbóltskappingini.
Orkney Amateur Football Association tók í 2012 stig til hetta oyggjaliðið. Orknoyggjar fingu fullan limaskap í North Caledonian Football Association í 2014-15, og liðið gjørdist nummar tvey í fyrsta kappingarárinum. Árið eftir gjørdist Orkney FC nummar fýra og í fjør aftur nummar tvey.
Við sigrinum á Bunillidh Thistle komu orknoyingar upp á 39 stig, og Invergordon, sum lá eitt stig aftanfyri undan seinasta umfari, kundi sostatt ikki endurvinna meistaraskapin, hóast liðið vann 3-2 á Turso seinni í dag.
Orkney FC er sostatt fyrsta oyggjalið, sum vinnur eina skotska ligakapping.


text:
Estland er minsta Baltalandið. Har er rættiliga nógvur skógur, heyggjalendi og nógv vøtn. Í gomlum døgum var landbúnaðurin høvuðsvinnuvegur, men Sovjetsamveldið broytti landið til eitt miðstýrt ídnaðarøki. Høvuðsvinnuvegir nú eru t.d. skógarvinna, skipasmíð og matvøruídnaður. Síðan landið gjørdist frælst ríki í 1991, hava viðurskiftini verið spent ímillum estlendingar og russarar í Estlandi, sum eru triðingur av fólkinum.
Um triðingur av estlendska fólkinum býr í høvuðsstaðnum Tallinn ella tætt við hann. Mong ferðafólk, helst úr Finnlandi, koma til býin, og serliga eru tað gomlu miðaldarbýlingarnir, ið draga fólk til sín.
Í útnirðingshorninum á teimum ovurstóru víddum, sum einaferð vóru Sovjetsamveldið, eru nú fyra sjálvstøðug lond. Trý teirra, Estland, Lettland og Litava, eru út ímóti Eystarasalti. Hesi trý londini verða undir einum kallað Baltalond. Fjórða landið, Hvítarussland, er inni í landinum. Lendið er láglendi við heyggjum, áum, vøtnum og mýrum; veðurlagið er kalt og vátligt. Lítið ráevni er í hesum strálbygdu londum. Mentanin er ymisk úr landi í land, og fólkið er illa roynt og hevur í øldir tolt nógv, tí at tey hava leingi staðið undir øðrum størri tjóðum. Londini hava verið vígvøllur í stórveldabardøgum.
Frælsisstríðið í teimum trimum Baltalondunum átti sín stóra part í, at Sovjetsamveldið fall í 1991. Eitt av frælsistiltøkunum var, at fólk tóku saman hendur og gjørdu manngarð ígjøgnum øll trý londini. Baltafólkini royna nú at knýta samstarvsbond við grannalond síni, serstakliga Pólland og Finnland.
Av tí at dyrkilendið nógvastaðni ikki er so gott, og veðurlagið er kalt og vátligt, er avmarkað, hvat veksur. Høvuðsgrøði er korn, epli og sukurrøtur. Vátligu markirnar verða nýttar til beiti. Fiskiskapur er týdningarmikil vinnuvegur í Baltalondum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Tallin
Vídd: 45.215 km2
Fólkatal: 1.335.000
Alment mál: estiskt
Átrúnaður: kristindómur 90%, aðrir 10%
Stýrirlag: fólkaræði, fleirflokkaskipan
Gjaldoyra: kroon (EEK)


text:
Føroyahávur (svøvnhávaættin)
Scymnodon obscurus (Vaillant, 1888)
Stødd: Føroyahávur kann gerast í minsta lagi 80 cm langur.
Dýpi: Hann er botnfiskur og miðsjóvarfiskur, úr 200 m og djúpari. Tað er óvist, hvussu djúpt hann fer, men møguliga niður á 1450 m.
Litur: Javnbrúnur.
Lýsing: Hann hevur tvær smáar ryggfjaðrar og lítlan pík framman fyri ryggfjaðrarnar. Tann fremra situr mitt á fiskinum. Hin aftara er heldur størri enn tann fremra og kemur ikki aftur móti stertinum. Hann hevur smalar uggafjaðrar, sum ikki røkka aftur til fremru ryggfjøður. Miðjan á búkfjaðrafestunum situr undir fremra enda á aftaru ryggfjøður. Sterturin er stuttur við stórum, rundum skarði millum ovara og niðara stertablað. Høvdið er um 23% av heildarlongdini. Hann hevur 5 smáar táknarivur framman fyri uggafjaðrarnar. Gronin er eitt sindur longri enn kjaftbreiddin. Andahol.
Eyðkenni: Hann er smidligur fiskur. Miðjan á fremru ryggfjøðurini er mitt á fiskinum. Aftari endi á búkfjaðrafestinum er mitt undir aftaru ryggfjøður.
Týdningur: Hann hevur ikki vinnuligan týdning.
ES: Íslendskir fiskifrøðingar góvu hesum hávi navnið færeyjaháfur.
en: Smallmouth velvet dogfish, fr: Squalegrogneur quene échancré, ís: Færeyjaháfur
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skrubbhávar Squaliformes
Hesin hópurin hevur 6 ættir, 24 slektir og 97 sløg.
Fiskar úr øllum 6 ættunum eru at fáa undir Føroyum, og tær hava her 10 slektir og 12 sløg:
Skrubbhávarnir hava andahol og 5 táknarivur. Teir hava tvær ryggfjaðrar, summi sløg við píkum frammanfyri, onnur uttan. Teir hava ikki gotfjøður, og eingir kjalir eru á klingruni.
Teir liva um øll høv, bæði djúpt og grunt.


text:
Orð: Brynjálvur Bringubratti
Smidliga inn millum hávaksnu fjøll
smoyggir seg vágin í vænasta yndi,
fríð, tá hon glógvar í silvitni øll,
sterk, tá hon øsist av harðasta vindi.
Vaks her við vágna upp Klaksvíkar bygd,
gjørdist ein býur, men liggur enn trygt
– Kunoyggin breiða, tann brimgarður treysti
veitir enn kyrru og líkindi bestu.
Morgunsins glæma á Borðoyarvík,
roði um Háfjall og glitran í áum,
hásummarstund – ikki aðrari lík,
dagurin mennist í grønum og bláum.
So kemur vetur, og alt verður hvítt,
fjøllini brúðarskrýdd brosa sot blítt,
frøist mítt hjarta, og Guði eg takki
fullmánin skyggir á snjóklæddum Klakki.
Her millum hóttandi ódnir og lop
ættarlið aldust við sveitta um enni,
stríddust og vildu ei missa sítt hop,
settu mót svongdini føtur í spenni.
Havið var álitið, sum tað er enn,
venur upp dreingir til raskastu menn,
søkja teir frama í havdýpsins gripum,
leggja at landi við fullfermdum skipum.
Virksemi eyðkennir Klaksvíkar bý,
hendur og høvd skapa samfelagsvirði,
ongin til fánýtis stríðir sítt stríð,
hvør ber sín partin av býarins byrði.
Flakafólk, lærarar, útróðrarmenn,
læknar og krambúðarfólk, øll í senn
gera, at hjólini lættari mala,
so nýggjar hugsjónir skjótari næla.
Vakurt tað er, tá ein sólbjartan dag
før stevna inn eftir speglblonkum Polli,
unglingar rógva í kappingarlag,
skúmar frá árum og grenjar í tolli.
Norðoyastevna – og eydnurík fjøld
savnast í Vágstúni dýrdmjúka kvøld.
Alføgur blaktran og ljómandi songur
– finna í lógvatak genta og drongur.
Klaksvík, hjá tær varð eg borin á fold,
lærdi hjá tær lívsins undur at fata,
alt til hjá tær eg skal leggjast í mold,
vil eg teg elska, mítt firðarpláss mæta.
Boyggi meg niður og takki tær, Guð,
fyri ta sælu, ið fall mær í lut,
tá ið tú meg inn í alheimin setti,
her, mitt á veraldar vakrasta bletti.


text:
Strekkið á Stangavegnum frá omankoyringini oman á Stangabryggjuna norður til hús okkara er sum høvuðsvegur ígjøgnum bygt øki helst Føroya mest órøkta strekki. Tað hevur ligið sum ein skomm nú í mannaminni, og tað tykist ikki, sum kommunupolitikkarnir látast um vón. Tað er púra ábyrgdarleyst at hesin dvalin skal halda fram. Hetta er jú høvuðsvegurin til bygdirnar norðanfyri, til øll virkini, fyri nú eisini at nevna stóra virkið sum Bakkafrost byggir norðuri á Strond.
Ferðslan er øgilig, og hon veksur dag frá degi, og sum eg havi skrivað fyrr, so eru summir av bilførarunum á teimum stóru trailarunum og lastvognunum púra ábyrgdarleysir, teir koyra við ongum skili. Hvørgumegin vegin er gongubreyt, og ei heldur er á hesum strekkið so frægt sum ein gonguteigur (fótgangarafelti), soleiðis at fólk, sum skulu tvørturum vegin, kunnu føla seg trygg. Táíð hesir ovurstóru bilarnir við nógvari ferð koyra framvið her hjá okkum, er eitt øgiligt buldur at hoyra, og tað er ikki nógv avgjørt at siga, at húsini skelva. Tað kemst av tí, at beint omanfyri er eitt hol í vegnum (sum júst nú er í frægasta lag, tí teir frá tíð til aðra koyra eitt sindur av asfalt í, men undirlendið er so ringt, at tað sjúnkar) sum, táið bilarnar koyra tvørturyvir og niðurí, framkallar hetta buldrið.
Kanska er vón fyri framman, tí nú hava vit sæð, at nakrir lastvognar hava vippað nøkur tons av gróti omanfyri Samsonarsmiðju, lat okkum vóna at tað er byrjanin til nakað stórt, og vónandi er tað ikki bara ein fyribils uggi.
Tað er eingin ivi um, at ferðslan fer at økjast í framtíðini. Í dag hava vit aftur hoyrt um, at fleiri landspolitikkarar vilja framskunda tunlarnar Norður um Fjall, og tað er eisini uppá tíðina, at teir verða gjørdir. Men eg vóni ikki, at tey og teir, sum varða av og taka avgerðir, tað verið seg lands – sum kommunupolitikkarar, gera ta dáragerð, at mæla til at linjuføringin verður í Ánunum. Gerðabøur er sjálvsagt rætta loysnin. Alla aðrastaðni verður tosað um at “fordeila” ferðsluna, hoyr bara áneyðina hjá Tobba og Anniku, sum bæði tvey ikki vilja hava allan trafikkin ígjøgnum bygt øki, men gera alt fyri at spreiða hann.
Victor á Lakjuni, Facebook 22082018


text:
Uppskotið um stjórnarskipan er merkt av uttanumtosi
15. desember 2017
Arbeiðið við at gera eina føroyska grundlóg (stjórnarskipanarlóg) er enn einaferð grivið fram úr gloymskuni. Løgtingið hevur valt meira enn ein triðing av øllum tinglimunum í eina ovurstóra nevnd, sum skal arbeiða víðari við uppskotinum
Men hví skulu vit hava eina føroyska grundlóg? Jú sagt verður, at tað er so sera umráðandi, at vit føroyingar sjálvir sleppa at orða okkara egnu grundleggjandi rættindi – harímillum talufrælsi. Har kann eg gott vera samdur, hóast vit longu hava eina grundlóg sum tryggjar okkum øll hesi rættindini.
Men tað løgna er, at hetta sama uppskotið, sum við føroyskum orðum skal tryggja talufrælsið, er fult av uttanumtosi, tí ávís orð mugu ikki nevnast í lógini. Somu føroyingarnir, sum um stutta tíð skulu rekast á fólkaatkvøðu at siga sína hugsan um grundlógina, mugu ikki fáa nágreiniliga at vita, hvat orðini merkja, sum atkvøðast skal um.
Eitt dømi er danska grundlógin. Hóast vit øll vita, at hon er í gildi í Føroyum, so má hon ikki verða nevnd við einum orði í stjórnarskipanarlógini. Í staðin verða aðrar sniðfundigar orðingar brúktar, fyri at veljararnir sjálvir skulu kunna rokna út, at tað sum meint verður við er danska grundlógin.
Kunnu loysa – men frá hvørjum?
Tað er løgið at hugsa sær, at ein góður triðingur av løgtinginum situr og snikkar saman nakrar setningar, sum ikki nevna donsku grundlógina við einum orði, men samtíðis skal lógin áseta, hvussu vit kunnu gerast leys av hesi somu donsku grundlógini. Tað skal bera til at loysa, uttan at siga beinleiðis, hvørjum loyst verður frá. Og føroysku veljararnir skulu á fólkaatkvøðu bástempla hesar setningarnar, uttan at fáa beinleiðis at vita, hvat tað er, sum tey blástempla – og hetta skal eitast fyri at tryggja føroyingum talufrælsi.
Umráðandi er at fáa sligið fast í uppskotinum, at stjórnarskipanarlógin í sær sjálvum setir ikki donsku grundlógina úr gildi. Á tann hátt skulu sambands- og javnaðarfólk lokkast at taka undir við uppskotinum. Men samtíðis má tað ikki standa í uppskotinum, at tað er danska grundlógin, sum ikki verður sett úr gildi, tí harvið verður sagt, at hon er í gildi, og so fara tjóðveldisfólk ikki á val.
Tí kom einaferð at standa í uppskotinum: ”Stjórnarskipanin virðir teir stjórnarrættarligu sáttmálar og avtalur, sum eru í gildi, tá hon verður sett í verk.” Men sjálvt hetta kundi Tjóðveldi ikki liva við, tí føroyingar máttu ikki verða bidnir um at virða hesa lógina, (sum tó ikki varð nevnd).
Nú stendur í uppskotinum: ”Stjórnarskipanin setur ikki úr gildi verandi stjórnarrættarligu sáttmálar og altjóðaavtalur.” Og nú gongur betur, tí nú sleppur Tjóðveldi frá at virða (hina lógina, sum ikki má nevnast), og kann kortini seta hana úr gildi – og eg rokni við, at um hon einaferð verður sett úr gildi, so verður hon tá nevnd við sínum fulla navni.
Føroyingar skulu eftir ætlan á fólkaatkvøðu at taka støðu til egna grundlóg, men føroyingar mugu ikki fáa at vita ítøkiliga, hvat atkvøðast skal um - og soleiðis skulu vit tryggja tað føroyska talufrælsið. - Ja tað er løgið.
Helgi Abrahamsen
RN
Aftur


text:
Bókaframløga á Sunda bókasavni
Hóskvøldið 23. november kl. 17.00 verður nýggja føroyska barnabókin "Alvi og glitursuttan" løgd fram á Sunda Bókasavni.
Stutt um bókina kann sigast, at ein lítil genta ynskir sær eina heilt serliga suttu. Trølladrongurin Alvi er tann, ið skal leggja suttuna í postkassan hjá gentuni, men tað er ikki so lætt, sum mann skuldi trúð. Tí er gott at fáa hjálp frá nýggjum og óvæntaðum vinum.
Laura Dam Joensen hevur skrivað og Olga Kruse hevur myndprýtt bókina. Hanna Flóvinsdóttir fer at lesa og bókin fæst fyri kr 110,- til tiltakið. Vanligur prísur er kr 139,-
Kaffi og okkurt leskiligt verður at fáa umframt sunkist til børnini. Øll eru hjartaliga vælkomin!
Sunda Bókasavn.


text:
0-8 mm er frásálda úr skervframleiðsluni. Frásáldað verður mest brúkt sum tætt javningarlag í tún og á gongugøtum, undir reinari skervi og oljugrúsi. Tilfarið er tætt og leiðir tí illa vatn burtur og er óegnað til betong.
Tilfarið liggur úti og verður fylt so væl blandað sum blanda sum gjørligt á bil við gummiged.
Kann nýtast sum avrættingarlag á sama hátt sum 0-8 mm. Vansin er, at 8-16 mm tilfarið er reint sáldað og festir seg ikki. Fyrimunurin er, at tað er ótætt og tí leiðir vatn. Mest vanliga støddin at leggja á tún.
Skervurin liggur úti og verður fyltur í bil við gummiged.
Kann brúkast til avrætting. Er reint sáldað, liggur leyst, og leiðir tískil væl vatn burtur og er vælegnað uppat t.d dubbaplasti ímóti húsaveggjum.
Skervurin liggur úti og verður fyltur á bil vð gummiged.
Kann brúkast til avrætting. Er reint sáldað, liggur leyst, og leiðir tískil væl vatn burtur og er vælegnað uppat t.d dubbaplasti ímóti húsaveggjum.
Skervurin liggur úti og verður fyltur á bil vð gummiged.
Kann brúkast sum ífylla. Er grovur, reinur skervur og leiðir væl vatn burtur.
Úr Skørðunum í Porkeri verður Forknúsað 0-250 flutt norður í Hundsarabotn. Í Hundsarabotni verður tað knúst og sáldað til skildan skerv. Tilfarið er væl sáldað og turt. Dygdin á grótinum, sum er úr niðastu flá, er góð. Tilfarið verður nýtt til asfalt- og betongframleiðslu umframt til onnur endamál, har krøv verða sett til dygd, reinleika og góða sálding
Skervurin verður seldur undan flutningbondum úr bingum
Úr Skørðunum í Porkeri verður Forknúsað 0-250 flutt norður í Hundsarabotn. Í Hundsarabotni verður tað knúst og sáldað til skildan skerv. Tilfarið er væl sáldað og turt. Dygdin á grótinum, sum er úr niðastu flá, er góð. Tilfarið verður nýtt til asfalt- og betongframleiðslu umframt til onnur endamál, har krøv verða sett til dygd, reinleika og góða sálding
Skervurin verður seldur undan flutningbondum úr bingum
Úr Skørðunum í Porkeri verður Forknúsað 0-250 flutt norður í Hundsarabotn. Í Hundsarabotni verður tað knúst og sáldað til skildan skerv. Tilfarið er væl sáldað og turt. Dygdin á grótinum, sum er úr niðastu flá, er góð. Tilfarið verður nýtt til asfalt- og betongframleiðslu umframt til onnur endamál, har krøv verða sett til dygd, reinleika og góða sálding
Skervurin verður seldur undan flutningbondum úr bingum
Úr Skørðunum í Porkeri verður Forknúsað 0-250 flutt norður í Hundsarabotn. Í Hundsarabotni verður tað knúst og sáldað til skildan skerv. Tilfarið er væl sáldað og turt. Dygdin á grótinum, sum er úr niðastu flá, er góð. Tilfarið verður nýtt til asfalt- og betongframleiðslu umframt til onnur endamál, har krøv verða sett til dygd, reinleika og góða sálding
Skervurin verður seldur undan flutningbondum úr bingum
Forknúsað tilfar FK 0-250 verður knúst niður til óskildan skerv 0-75 mm. Sum við FK 0-250 liggur 0-75 í rúgvu og skilir seg nakað, tó ikki so nógv sum FK 0-250 tilfarið. Óskildur skervur verður brúktur til avrætting. t.d. undir hús, tún, gøtur, vegir og havnaløg, oman á eyr, forknúst tilfar og grótfyllu.
Grót verður lati á spreingistaðnum, fylt á bil við gummiged. Tilfarð er ójavnt í stødd frá steinum úr 2-3 tons (3/4-1m3) til smásteinar.
Ávís skiljing er møgulig, um biðið verður um annaðhvørt stórt ella smátt grót. Grót verður nýtt til størri ífyllu t.d. undir hús, vegir og havnaløg.
Er betur góðska enn vanliga gróti á Hústoft
Skervur og sandur
Sekkirnir verða fyltir við tí tilfarið kundin ynskir.
Frásáldaða tilfarið verður sáldað burtur úr skotna grótinum, áðrenn tað fer í forknúsaran. Nakað av royðu er vanliga uppi í hesum tilfarinum. Tilfarið liggur úti og verður fylt á bil við gummiged. Frásáldað verður mest brúkt sum tætt javningarlag í túnum og á gongugøtum undir reinari skervi ella oljugrúsi. Tilfarið er tætt og leiðir tí illa vatn burtur og er óegnað til betong.
Sum navnið sigur, er frásáldað ikki beinleiðis framleiðsla, og tí ikki altíð á goymslu.
Frásáldaða tilfarið verður sáldað burtur úr skotna grótinum, áðrenn tað fer í forknúsaran. Nakað av royðu er vanliga uppi í hesum tilfarinum. Tilfarið liggur úti og verður fylt á bil við gummiged. Frásáldað verður mest brúkt sum tætt javningarlag í túnum og á gongugøtum undir reinari skervi ella oljugrúsi. Tilfarið er tætt og leiðir tí illa vatn burtur og er óegnað til betong.
Tilfarið á Hústoft er verri góðska enn í Hundsarabotni, tí inniheldur tað væl meira støv.
Sum navnið sigur, er frásáldað ikki beinleiðis framleiðsla, og tí ikki altíð á goymslu.
Forknúsað er grót, knúst niður í 0-250 mm í forknúsaranum. Í rúgvuni av forknúsaðum liggja teir størstu steinarnir uttast og teir smáu innast í rúgvuni. Tilfarið liggur úti og verður fylt so væl blandað sum gjørligt í bil við gummiged. Um biði verður um tað, kann tað forknúsaða í ávísan mun fyllast við meira ella minni av stórum steinum upp í. Forknúst verður brúkt til lægri ífyllu m.a. undir hús vegir, og havnaløg og sum javnandi lag omaná grótfyllu.
Tilfarið er ov gott og dýrt til ífyllu. Verður av fleiri brúkt til kantar og lágar garðar.
Durasplitt er ljósur skervur, innfluttur úr Noregi.
Durasplitt er ljósur skervur, innfluttur úr Noregi.
Danski sandurin verður latin í asfalt- og betongblandingar. Er eisini góður at pussa við, og er sera reinur. Hann verður goymdur úti og latin á bil við gummiged.
Sig frá í minsta lagi 2-3 dagar áðrenn avheinting, tí sekkirnar kunnu ikki fyllast. áðrenn kundin skal brúka teir. Fáa ikki veitt hesa tænastu í løtuni.


text:
( 1503—1559 ); eisini kallaður Robert Estienne.
Stephanus gav út fýra útgávur av Textus Receptus.
Hann var fyrrverandi Catolikkur, sum gjørdist protestantur seint í lívi sínum, og hin fyrsti at prenta Bíbliuna, við vers-deilingum.
Í 1539 fekk hann hitt høga heiti Prentari av Grikskum hjá kongi. Men kongliga viðurkenningin av hansara virksemi kundi ikki bjarga honum undan eftirliti og endaleysari mótstøði frá teimum geistligu. Í 1550, fyri at komast undan harðskapinum frá atsøkjarunum, fór hann í útlegd til Geneva, har hann hevði sítt prentaravirksemi.
Av størri týdningi eru hansara fýra útgávur av Grikska Textus Receptus Nýggja Testamentinum, í 1546, 1549, 1550, og 1551, hin síðsta í Geneva.


text:
Ger meir fyri minnið
Mamma mín hevur Alzheimers, mamma mín er einans 71 ára gomul, í september mánað hevur hon longu búð fast á Sambýlinum á Heygnum í 3 ár. Mamma var 62 ára gomul tá ið hon fekk staðfest sjúkuna, men eingin ivi er í at hon nógv ár frammanundan vísti tekin um at okkurt var áfatt.
Eg eri sjálvur júst vorðin 50 ára gamal, og hugsi eg nógv um hesa ræðulig sjúku. Okkara familja hevur verið sera hart rakt av hesari sjúku, so tað kanska ikki so løgi at eg javnan hugsi, hvat nú um eg fái Alzheimer.
Nógv hendir á økinum innan Alzheimers, og eru góða vónir einaferð í nærmastu framtíð at finna viðger, sum kann lekja hesa ræðuligu sjúku. Sum er í dag so finst eingin lekidómur fyri Alzheimers.
Eg vil gjarna gera mun, og tað eru vit sum eru frísk, sum kunna gera mun. Alzheimerfelagið í Føroyum ger eitt gott arbeiði við at seta fokus og upplýsa um sjúkuna. Alt teirra arbeiði verður gjørt frívillugt, tað er ofta sera tíðarkrevjandi og vit vita at tað heldur ikki í longduni. Man brennur út.
Leygdardagin 7. mai ætli eg mær at renna úr Klaksvík til Tórshavn til frama fyri Alzheimerfelagið, soleiðis at tey kunnu seta fólk í hálvtíðarstarv, so tey á tann hátt kunna vera til enn størri hjálp við at upplýsa, veðleiða og annars virka fyri at demens øki verður raðfest í Føroyum.
Mín vón var at eg kundi avdúkað mína ætlan eftir at KÍ hevði vunnið á ÍF í Fuglafirði, og tað sær ikki mætari út enn at KÍ kemur aftur til Klaksvíkar við stórsigri í skjáttuni. Í skrivandi løtu er KÍ á odd 3-0. Tillukku KÍ.
Tú kanst vera við til at gera mun við at stuðla mínari renning. Í komandi viku verður møguligt at stuðla renningini her á síðuni, og komi eg eisini tá at greiða nærri frá mínari ætlan.


text:
- Tíðindi, mentan og ítróttur
Stuttleikir á Tórsbreyt
Klokkan 14 í dag skipar Hvirlan fyri Stuttleikum.
Stuttleikir er familjutiltak, ætla børnum upp til eini 11 ár, og leikirnir verða á Tórsbreyt.
Børnini kunnu royna seg í bóltkasti, longarlopi og renning, og alt fyrigongur í hugnaligum umhvørvi, har tað fyrst og fremst snýr seg um at at hava tað stuttligt.
Í fjør vóru meira enn 100 vælnøgd børn við.
Elin Heðinsdóttir Joensen, forseti í ÍSF, fer at seta Stuttleikirnar í ár, og hetta er tí, at Hvirlan fyllir 10 ár.
Tilmelding letur upp kl. 13.30, og tað kostar 50 krónur at luttaka.
Vikuskiftissendingin hitti Tór Mortensen og Eydnu Mariu Debes, sum fara at leggja lag á Stuttleikirnar. Tey eru alt annað enn óroynd - føroyameistarar í bæði hesum og hasum.
Sí eisini


text:
Bú- og Heimatænastan í Suðuroy søkir eftir einum fysioterapeuti í farloyvisstarv.
Talan er um avbjóðandi og gevandi starv í einum tvørfakligum toymi við serkunnleika innan fysioterapi.
Endamálið er at tryggja at borgarin livir eitt aktivt lív og upplivir øktan tryggleika, førleika, yvirskot og orku til gerandisdagin.
Vit søkja eftir
einum fysioterapeuti í farloyvisstarv í starvsbrøki 1.0 svarandi til 40 tímar um vikuna frá 1.august 2018 til 30.juni 2019 ella eftir nærri avtalu.
Uppgávur:
Veita venjing á røktarheimi/eldrasambýlum og til heimabúgvandi borgarar
• at kanna, greina og meta um virkisførleikar hjá eldri
• heilsufremjandi og sjúkufyribyrgandi venjingar fyri eldri +65
• at undirvísa og ráðgeva um heilsu og trivna
• at kanna, venja og vegleiða húsfólk, sum búgva á stovni.
Útbúgving og førleikakrøv:
• hevur prógv og autorisatión sum fysioterapeutur
• dugir væl at samskifta
• vilja og evni at virka í einum tvørfakligum toymi
• dugir at vegleiða og undirvísa
• dugir at arbeiða sjálvstøðugt og leggja venjingarætlanir til rættis
• hevur góð samstarvsevni
• KT-førleika á brúkarastøði
Vit kunnu bjóða:
Eitt sjálvstøðugt, dynamiskt og fjølbroytt starv
Eitt jaligt og vinarligt arbeiðsumhvørvi við góðum umstøðum
Eitt starv við nógvum avbjóðingum, har tú kemur at seta dám á tilboðini hjá BHS
Løn og setanarviðurskifti:
Starvið verður lønt sambært sáttmála millum KAF og avvarandi yrkisfelag.
Umsókn
Umsókn við prógvum, viðmælum, CV og øðrum viðkomandi skjølum skulu sendast til:
Bú- og Heimatænastuna í Suðuroy
att.: Anna Djurhuus, leiðari
Eiðisvegur 28
FO-900 Vágur
ella:bhs@bhs.fo, og skal verða okkum í hendi í seinasta lagi tann 25.juli 2018.


text:
- Tíðindi, mentan og ítróttur
Streymslit aftur í Norðstreymi og Vágum
Eirikur Norðberg, vakthavandi á SEV, segði við tíðindini í morgun, at streymslit millum annað er í Vágunum, Vestmanna, Leirvík og Árnafirði.
Klaksvík hevur fingið streymin aftur, sigur hann.
Tað er framvegis tær luftbornu linjurnar, sum eru orsøkin til streymslitið. Eirikur Norðberg sigur, at tað verður arbeitt við øllum alvi at fáa streymin aftur.
- Um veðrið ikki drillar okkum meira, so burdu vit fingið tað uppá pláss innanfyri ein tíma. Men tað er ringt at siga, tí veðrið er so øgiliga ringt. Vónandi er tað mesta komið uppá pláss innanfyri ein tíma, sigur hann.
Sí eisini


text:
Bakkafrost er nógv tann størsta alifyritøkan í Føroyum og er millum størstu útflutningsfyritøkurnar í landinum. Bakkafrost er einasta alifyritøkan í heiminum, sum hevur fullfíggjaða virðisketu, t.v.s. frá alifóðri til lidna vøru og sølu.
Einfalda og raffineraða búmerkið myndar eina nútímans krúnu, sum signalerar góðsku. Teir 5 spíssarnir ímynda hægsta góðskuvirðið - 5 stjørnur. Búmerkið strálar, tað er positivt og opið. Tað strembar uppeftir - er kraftmikið við Bakkafrost sum kjarnu - her er vøkstur.
Sum heild gevur búmerkið Bakkafrost ein serstakan dám, sum eyðkennir fyritøkuna at vera professionella, framfýsna og eina góða íløgu.
Sansir hava staðið fyri visuella samleikanum, ráðgeving í sambandi við virkisnøvnini, skelting, børsprospekti, retailfaldara, framløgum á roadshowum, imagelýsingum og starvsfólkalýsingum on- og offline, myndastíli, ársroknskapum og marknaðarføring av nýggja virkinum á Glyvrum. Harafturat hava Sansir staðið fyri altjóða marknaðarføringstilfari so sum sølufaldara, messum og roll-uppum.


text:
Hóskvøldið 6. juli kl. 19 bjóðar Skála kirkja til hugnaliga sanggudstænastu. Hetta er fyrsta tiltak á Fjarðastevnuskránni, sum verður í bygdini hetta vikuskiftið.
Organistarnir Hanus Thomsen, Óli á Grindafløtti og Súni Kristiansen hava samskipað tónleikaliga partin, sum er nógvur felagssangur við góðum undirspæli umframt okkurt tónleikainnslag. Bæði gamla sálmabókin og nýggja sálmabókaískoytið verða brúkt. Allir 6 bólkarnir av kirkjusangarum hava eisini fingið áheitan um at koma at stuðla sangin.
Deknurin Sylverius Jacobsen leiðir tiltakið og hevur eisini andakt. Gudstænastan varir umleið 1 tíma, og aftaná bjóðar kirkjuráðið til drekkamunn og hugnaliga samveru í nýístandsetta kirkjukjallaranum. Tiltakið er sjálvsagt ókeypis.
Fyrireikarnir vóna, at tikið verður væl undir við tiltakinum, og at nógv velja at byrja Fjarðastevnuna við at møta upp í kirkjuni at syngja lættar og glaðar summarsálmar.


text:
Sigur gjøgnum myrkur
14. apríl 2009
Í samband við hendingarnar, sum fóru fram í Getsemane urtagarði skírisnátt, lesa vit í Luk. 22,53: “ ... hetta er tykkara tími og vald myrkursins.”
Jesus fór ígjøgnum djúpasta myrkrið, og hansara líðing kom í hæddina langafríggjadag.
Jesus í myrkrinum
Í samband við hendingarnar, sum fóru fram í Getsemane urtagarði skírisnátt, lesa vit í Luk. 22,53: “ ... hetta er tykkara tími og vald myrkursins.”
Jesus fór ígjøgnum djúpasta myrkrið, og hansara líðing kom í hæddina langafríggjadag.
Hetta var ikki bara ein langur dagur, men náttin var kanska hin allarlongsta í søgu mannaættarinnar. Hetta var líðingarinnar nátt. Skírisdag og langafríggjanátt var Jesus úti í einum djúpum myrkri. Vinirnir sviku. Hin hollasti av lærusveinunum avnoktaði hann. Judas, kassameistarin, hevði svikið hann fyri 30 silvurpengar. Allir lærusveinarnir sovnaðu, hóast hann hevði biðið teir vakt og biðið saman við sær.
Teir svóvu, sjálvt tá ið tempulvaktin kringsetti Jesus og handtók hann. Fíggindin bant Jesu hendur og eyðmýkti hann. Teir píndu hann og vanærdu hann og fóru ómenniskjansliga við honum. Teir lótu hann úr fyri almannaeygum og slerdu hann við koyrlinum. Hann varð húðflongdur, og ryggur hansara hekk í lepum har uppi við pínslaváttarstólpan. Teir drógu hann hálvdeyðan yvir til avrættingarstaðið Golgata. Har krossfestu teir rómversku hermenninir hann livandi og lótu hann líða tær ógvisligastu pínur. Hendur og føtur hansara vórðu gjøgnumgatað við stórum rustaðum naglum. Meðan hann hekk har útmaktaður og doyggjandi á krossinum, fekk hann at kenna eina niðrandi viðferð frá fólki. Ókvæmisorð og háðarorð heglaðu niður yvir tann doyggjandi mannin.
Myrkast náttin
Tað vóru ikki nógv viðhaldsfólk, enn minni stuðlar á Golgata heyggi henda lagnutunga seinnapart. Tá ið Jesus hevði hingið á krossinum í tríggjar tímar, myrknaði himmalin alt í einum. Tað var, sum Gud sjálvur sløkti ljósið á Golgata. Nú var nóg mikið. Tá ið alt leikaði í sum harðast, sløknaði ljósið mitt á degi. Sjálvt sólin mátti venda sær burtur av skomm. So ræðuligt vóru menniskjuni farin við Guds egna soni. Í tríggjar tímar var myrkt mitt á degi. Hetta var eitt myrkur, sum tú næstan kundi taka í. Har gjørdist myrkt bæði á bygd og í bý. Har gjørdist myrkt á øllum arbeiðsplássum og í øllum heimum. Har gjørdist myrkt á spæliplássum og í køkum. Lívsins ljós sløknaði.
Samstundis rópti Jesus: “Tað er fullgjørt!” Nú var einki meir, sum gerast kundi. Bikarið var fult. Pínslubikarið var á tremur og um at bresta. Jesus hevði hildið alt hetta út av berum kærleika til eina sjúka og glataða mannaætt. Hann hevði gjørt alt hetta fyri at frelsa verðina.
Jesus var sanna ljósið, sum lýsir upp í hvørjum menniskja. Hann var ljósið, sum myrkrið ikki vann á.
Men nú gavst hann! Tá ið ljósið gerst svart, verður tað av sonnum myrkt. Í svartasta vónloysi rópti Jesus, so tað ekkóaði gjøgnum alla søguna: “Gud mín, Gud mín, hví ert tú farin frá mær.”
Jesus, sonur Guds, upplivdi hitt ógvisligasta myrkrið, tá ið Faðirin mátti venda sær burtur frá soninum. Tá ið syndin varð løgd á Jesus, mátti Gud fjala andlit sítt fyri honum. Hetta var myrkasta løtan í søguni.
Jesus smakkaði beiskasta myrkrið, tá ið heimsins syndir og sjúkur vórðu lagdar á hann. Hann bar øll okkara brek og allar veikleikar, øll mistøk menniskjans og teirra skeivleikar. Alt, sum miseydnaðist, og allir ósigrar vórðu lagdir á Jesus. Øll fortíð og framtíð vórðu lagdar á hann. Jesus tók alla banning heimsins á seg.
Fullkomin sigur
Eftir alt hetta kom eitt ljós, sum kann lýsa upp eitt og hvørt myrkur: Jesus vann ein fullkomnan sigur á Satani og øllum hansara illu andum, allari synd og øllum menniskjuligum mistøkum, sjúkum og veikleikum, og hann vann ein fullkomnan sigur á deyða og grøv.
Satan hevur herjað alla mannaættina við sínum oyðandi herferðum allastaðni í hesari verð. Hann hevur knúst okkara familjur. Hann hevur oyðilagt okkara býir. Hann hevur sorlað okkara verð, so hon liggur í skeljasori. Hann hevur rænt okkara børn og ungdómar. Hann hevur hersett menniskju við djevilskum kreftum, sum tey ikki sjálv kunnu stýra.
Hann hevur rubbað og bundið menniskju, so tey ikki longur eru harrar yvir sær sjálvum. Hann hevur rænt, herjað og stolið øll virði, sum menniskjan hevði fingið í skapanargávu frá Gudi. Hann hevur miðvíst teppibumbað sinn og tankar hjá menniskjum við niðurbrótandi og oyðandi tankum og spreitt skelk og ræðslu allastaðni á okkara knøtti. Hann hevur lagt eftir sær lemjandi sjúkur, barnloysi og niðurnívd menniskju, ið slaka fyri syndini og banningum. Hann hevur havt alla verðina sum gísla. Og nú ræðir hann menniskju við hóttanum um eitt ævigt fongsul í holuni hjá gíslatakaranum.
Jesus kom ikki bara við teimum góðu tíðindunum, men eisini fyri at fría allar gíslar. Hann setti fangar í frælsi og førdi teir út úr myrkursins holum. Av tí at hann er farin ígjøgnum myrkrið, hevur hann sigrað á Satani og øllum myrkri. Jesus fór sjálvur niður í holuna hjá gíslatakaranum og fríaði allar gíslar við einum ótrúligum frælsisstríði. Tí kunnu øll menniskju gerast fræls í dag, uttan mun til hvussu leingi tey hava verið í valdi gíslatakarans.
Jesus fríar eisini frá skelkandi upplivingum og teimum sálarligu avleiðingum, sum standast av einari drúgvari gíslatøku. Hann vil geva menniskjum tað aftur, vit hava mist, tá ið djevulin tók valdið. Hann kann javna aftur tær negativu oyðandi hendingarnar, vit hava verið úti fyri. Golgatatryggingin bøtir um alt tað, Satan hevur rænt frá okkum. Í Jesu sáttargerð hava vit fingið atgongd til alt, vit mistu í syndafallinum. Tá ið Jesus doyði, sigraði hann á djevlinum. Í 1. Jóh. 3,8 sigur Guds orð: “Til tess varð Guds sonur opinberaður, at hann skuldi bróta niður djevulsins verk.”
Effie Campell týddi


text:
Vágs Kommuna vil fegin virka við til, at nýggjar vinnur og nýggj vinnurekandi fara at virka í Vági.
Ætla tit undir nýggja vinnu ella nýtt felag eru tit vælkomin inn á kommunuskrivstovuna fyri at fáa hjálp við til dømis:
- at útvega nýtt v-tal frá Taks
- uppsetan av fíggjarætlan
- atgongd til Vinnugluggan.fo
- mvg-skráseting
- nýtt kontonummar
- atgongd til Netbanka
Hetta er púra ókeypis !
Treytir
Treytirnar fyri at gerast partur av hesari skipan er:
- Tit mugu ikki hava átt felag fyrr
- Tit mugu ikki hava verið stjóri ella nevndarlimur í felagið fyrr
- Tit mugu ikki hava fingið líknandi hjálp frá kommununi fyrr
Í nevndu førum verður mett, at tá eigur neyðug vitan at verða til staðar til fyri at stovna nýtt felag ella nýggja vinnu.
Vágs Kommuna bókar ikki, og setir heldur ikki roknskapir upp fyri vinnurekandi ella onnur.
Øll eru hjartaliga vælkomin at venda sær til Vágs kommunu um hesa skipan.


text:
Leitar tú eftir uppfinningarsomum undanførslum, so skalt tú bara lesa tað, sum meirilutin í Trivnaðarnevndini skrivar í sínum áliti um hjúnabandslógina.
Líka síðani uppskotsstillararnir tóku lógaruppskot nr. 21/2015 um ikki at loyva fólkakirkjuni at víga hjún av sama kyni aftur, hevur stóra ivamálið verið, hvat nú fer at henda við kirkjuni. Nógv eru tey, sum meta § 14, stk. 2 í hjúnabandslógini vera ein avgerandi prinsipiellan trupulleika. Har stendur:
Ægtefæller kan få et ægteskab, som er indgået ved borgerlig vielse, kirkeligt velsignet af en præst i folkekirken.
Argumentið er einfalt: Verður hjúnabandslógin broytt soleiðis, sum uppskotsstillararnir vilja, so verða hjún av sama kyni “ægtefæller” í júst sama mun sum hjún av hvør sínum kyni. Við tí at vera “ægtefælle”, at vera hjún, fylgir rætturin at verða signaður í kirkjuni. So leingi hjúnini eru borgarliga vígd, so hava tey henda rætt. Við hesum er signing av samkyndum komin beint inn í fólkakirkjuna.
Stuðulin, sum uppskotið hevur millum manna, er í stóran mun treytaður av eintýdda muninum, sum hevur verið gjørdur ímillum “borgarligt” og “kirkjuligt”.
Fleiri politikkarar – seinast allur Sambandsflokkurin – hava givið til kennar, at teir ikki ætla sær at lóggeva hjúnaband ímillum tvey av sama kyni inn í kirkjuna. Stuðulin, sum uppskotið hevur millum manna, er eisini í stóran mun treytaður av eintýdda muninum, sum hevur verið gjørdur ímillum “borgarligt” og “kirkjuligt”. Sjálvt LGBT Føroyar hava verið úti og vissað føroyingar um, at tey ikki ætla sær inn í kirkjuna. Eiler Fagraklett, nevndarlimur í LGBT Føroyar, viðgekk tó í sjónvarpskjaki í fjør, at hetta var ein strategisk avgerð frá teirra síðu. Hetta sigur nógv, men fyrst og fremst sigur tað nakað um, júst hvussu greiður viljin hjá Føroya fólki er.
Tað var júst av hesi orsøk, at uppskotsstillararnir upprunaliga gjørdu lógaruppskot nr. 21/2015. Uppskotið varð tó tikið aftur orsakað av prinsipiellum mótmæli frá leiðsluni í fólkakirkjuni. Ikki kann sigast, at nakar av uppskotsstillarunum síðani hevur megnað at sett orð á, hví trupulleikin, ið teir mettu vera so mikið álvarsaman, at sjálv kirkjulógin skuldi broytast, nú er burtur.
Hetta hevur heldur ikki eydnast meirilutanum í Trivnaðarnevndini.
Havt verður á lofti, at § 14 stk. 2 ikki lóggevur inn í føroysku fólkakirkjuna, tí fólkakirkjan er yvirtikið málsøki og er tí føroysk, meðan hjúnabandslógin enn er donsk. Ongi greið og nágreinilig argument verða nevnd fyri at stuðla hesum pástandi.
Í partinum av álitinum, sum meirilutin skrivar, verður roynt at sissa tey, sum bera ótta fyri kirkjuligu avleiðingunum av at broyta hjúnabandslógina. Havt verður á lofti, at § 14 stk. 2 ikki lóggevur inn í føroysku fólkakirkjuna, tí fólkakirkjan er yvirtikið málsøki og er tí føroysk, meðan hjúnabandslógin enn er donsk. Ongi greið og nágreinilig argument verða nevnd fyri at stuðla hesum pástandi. Tað verður ikki víst til nakað annað lógarmál, sum á líknandi hátt er ávirkað av tjóðskaparligari sundurbýting. Ei heldur verður víst til løgfrøðiligu ráðgevingina, sum Trivnaðarnevndin hevur fingið, fyri at grundgeva fyri hesum múrinum ímillum yvirtikin og ikki-yvirtikin málsøki. Man gloymir enntá at nevna, at Mentamálaráðið í sínum uppriti vísir á, at tann parturin av kirkjurættinum, ið viðvíkur signing av borgarliga giftum, og ritualið til hesa signing, ikki eru yvirtikin, og sostatt enn eru undir donskum málsræði. Harumframt viðgongur meirilutin, at løgfrøðiliga ráðgevingin hjá Løgtinginum “ikki er sannførd um, at § 14, stk. 2 í hjúnabandslógini undir donskum løgræði ikki framvegis røkkur inn í innaru viðurskifti kirkjunnar, hóast kirkjan er yvirtikin”. Men henda ráðgeving verður ikki tikin til eftirtektar, eftir øllum at døma tí at kirkjumál liggja – sambært Trivnaðarnevndini – uttan fyri serfrøðina hjá ráðgevingini hjá Løgtinginum. Tað er Mentamálaráðið, sum “umsitur og harvið tulkar kirkjulóggávuna.” Her gloymir meirilutin at nevna, at Mentamálaráðið sjálvt mældi til antin at strika § 14, stk. 2 ella at broyta hana. Í uppritinum verður millum annað sagt,
“Hevði § 14, stk. 2 verið strokin, hevði tað … verið upp til fólkakirkjuna, hvørt hon valdi at hava ritual til at signa borgarliga gift pør.”
Trupulleikin er tó, at sambært stjóranum í Løgtinginum, so ber tað als ikki til at pilka § 14, stk. 2 burturúr nú.
Manglandi ritualið er tí, í sjálvum sær, eingin forðing fyri, at samkynd kunnu verða signað.
Mentamálaráðið er sostatt ósamt við meirilutan: verður § 14, stk. 2 ikki strokin, er tað ikki upp til kirkjuna sjálva, hvørt hon velur at hava ritual at signa borgarliga gift pør. Tað vil siga, at § 14, stk. 2 lóggevur beinleiðis inn í kirkjuna.
Eisini hevur verið ført fram, at kirkjan ikki kann signa samkynd hjún, tí at hon ikki hevur nakað ritual til endamálið. Tað er rætt, at kirkjan ikki hevur eitt slíkt ritual. Men sambært § 2, stk. 1 í Løgtingslóg nr. 42 frá 26 mai 2008 um at brúka kirkju og um limaskap í fólkakirkjuni kann bispur geva loyvi til at nýta onnur ritual enn tey góðkendu. Manglandi ritualið er tí, í sjálvum sær, eingin forðing fyri, at samkynd kunnu verða signað. Og spyrst eitt rættarmál burtur úr hesum, er ikki óhugsandi, at bispur verður noyddur at gera og góðkenna eitt ritual sum skjótast.
Meirilutin tykist ikki sjálvur at vera serliga vísur í síni søk, at danska § 14, stk. 2 onga ávirkan hevur á føroysku fólkakirkjuna, tí roynt verður at vissa Løgtingið um, at heilt fá borgarliga gift hjún hava gjørt brúk av teirra rætti til kirkjuliga vígslu. Hetta er eitt løgið argument, tí tað tykist beinleiðis at mótsiga tí, sum meirilutin júst hevur sagt um, at danskar paragraffir ikki eru galdandi í yvirtiknum stovnum. Um § 14, stk. 2 ikki er galdandi í fólkakirkjuni, hví og hvussu vórðu so hesa fáu borgarliga giftu signað? Samstundis tykist enn ein óvissa at vera at hóma hjá meirilutanum: um nú pástandurin ikki heldur, so kann meirilutin sissa Løgtingið og vísa á, at tað er serstakliga sjáldan, at nakar vil hava sítt borgarliga hjúnaband signað. Til hetta er at siga, at tað skulu bara eini borgarliga gift hjún av sama kyni, sum krevja sín lógarfesta rætt til kirkjuliga signing, til fyri at bróta prinsipiella markið ímillum kirkju og stat.
Hví skal paragraffin, sum jú er púra vandaleys, strikast hóast alt?
Sama óvissa er til seinast at hóma, tá ið meirilutin í Trivnaðarnevndini mælir til – hóast alt hóvastákið bara nøkur fá reglubrot longur uppi – at § 14, stk. 2 verður strikað. Hví skal paragraffin, sum jú er púra vandaleys, strikast hóast alt? Jú, so at eingin ivi er. Hvørs ivin er, kann lesarin sjálvur gita.
Eitt tað týdningarmesta, sum minnilutin í Trivnaðarnevndini vísir á í samband við alla tilgongdina í hesum máli, er, hvussu illa frágingið arbeiðið hevur verið. Tilgongdin hevur, í teirra orðum, verið “ómetaliga ófullfíggjað”. Minnilutin vísir víðari á ivan, sum Løgtingsskrivstovan hevur um, hvørt ríkislógartilmælið yvirhøvur fer at verða góðtikið av avvarðandi donsku myndugleikunum, hóast tað kanska at enda verður samtykt av Løgtinginum. Hetta tí “allar mannagongdir í sambandi við ríkislógarmál, sum vanliga er ein drúgv tilgongd millum landsstýrið og donsku stjórnina, eru settar til síðis”.
Sama “ómetaliga ófullfíggjaða” háttalag tykist tíverri at eyðkenna argumentini hjá meirilutanum í Trivnaðarnevndini. Farið verður ikki hóvliga fram. Í staðin tykjast argument at verða tikin úr leysari luft, alt vegna eina desperata roynd at bjarga hesi skútu, ið hevði stungið eina broytta hjúnabandslóg út í kortið, men sum nú er so gjøgnumgatað við holum, at hon bert liggur tyngri og tyngri í sjónum.
Mynd: Simon Varwell/flickr. Viðgjørd.


text:
Toskur (toskaættin)
Gadus morhua Linné, 1758
Stødd: Toskur verður upp í 180-200 cm, vanliga 50-120 cm.
Dýpi: Hann er úr vatnskorpuni niður á í minsta lagi 600 m. Er mest við botnin, men er ikki óvanligur uppi í sjónum.
Litur: Vanligi liturin er grábrúnur, gulgrønur um bakið og síðurnar, settur við tøttum, dimmum, gráligum ella brúnligumblettum. Undir búkinum er hann ljósur, hvítur ella gráhvítur. Men eisini aðrar litir hevur hann, t.d. dimmbrúnur (flotfiskur), reyðbrúnur (í taranum). Strikan er hvít/ gráhvít.
Teinar: R1 14-15; R2 18-22; R3 17-20; G1 19-23; G2 17-19.
Lýsing: Toskur hevur tríggjar ryggfjaðrar og tvær gotfjaðrar, ið allar eru nakað avrundaðar í skapi. Strikan er nakað bogin yvir uggafjøðurini. Hann er klænur um klingruna, og sterturin er beinur aftan. Hann hevur yvirbit. Finnan er líka long sum eygnatvørmátið. Gotið er undir fremra enda á mittastu ryggfjøðurini. Kjaftklovin kemur aftur undir fremru trom á eygnasteininum.
Eyðkenni: Strikan og smáu blettirnir eru góð eyðkenni.
Týdningur: Toskur er virðismikil fiskur og verður nógv veiddur.
ES: Størsti toskur veiddur undir Føroyum var 143 cm langur.
Ein næstan 2 metra langur toskur, sum vá 73 kg, varð fingin í Nýfundlandi í 1926. Gunnnar Jónsson sigur í bókini „Íslenskir fiskar“ um stóran tosk: Í 1940 í Barentshavinum er veiddur toskur, sum var 169 cm og vá 40 kg. Hetta var 24 ára gamal rognafiskur. Størsti toskurin veiddur undir Íslandi var 167 cm.
da: Torsk, en: Cod, fr: Cabillaud, ís: Þorskur, no: Torsk, tý: Dorsch
Sí myndir og videoklipp her.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Lýsingarnummar: 12670
Standur: Brúkt
Prísur: 499.000 kr.
Lýsing
TIL SØLU!!! 499.000 kr ella gev eitt boð, hann fer tó ikki undir 450.000 kr.
Góður og væl hildin bàtur av merkinum Silverton til sølu.
Byggiár 1988.
Báturin hevur 2 yanmar motorar à 370 hk
1300 tímar. ( teir eru skiftir í 2007)
Ùtgerð.
Radara Furuna 48 fj.
Wc/Brúsikabinu.
Gassbluss 2 pl
Sjàlvstýrara.
Kortplottara.
2 VHF.
Oljufýr.
Bjargingabátur 8 pers.
Bàturin er uppdateraður við útisalong í 2015.
Er sera væl egnaður til bàtafestivalar og at fiska við.
Hevur júst verið uppi, har botnurin er málaður og zinkanoturnar eru skiftar
Hevur 4 sovipláss, og sera rúmligur bátur.
Prísur: 499.000 kr ella gev eitt boð
Meira at vita um bátin fæst við at venda sær til Trygva á tlf 213839.
Neyðugt er at rita inn fyri at seta spurning.


text:
Brúka havnakortið hjá SIRI
Siri er eisini til menn!
Vælkomin til SIRI
tí tú ert nakað serligt.
Góðska
SIRI stendur fyri góðsku
Tænasta
SIRI veitir tær bestu tænastuna
Besta vøruúrval
Hjá SIRI hevur hvør vøra sína orsøk
Besta gávan
Tær bestu gávurnar til alla familjuna
Alt hetta nýggja
- hugleiðingar eftir Poul Clementsen
Tíðindi
Tað nýggjasta
No Results Found
The page you requested could not be found. Try refining your search, or use the navigation above to locate the post.
Innbjóðing til ókeypis húðskanning og hugnakvøldInnbjóðing til ókeypis húðskanning og hugnakvøld Aftur í ár ger Beauté Pacifique ókeypis húðskanningar hjá SIRI. Hósdagin til leygardagin 11.-13. juni bjóða vit tær inn á gólv hjá SIRI at fáa ókeypis húðskanning og samstundis royna og hoyra um serstaku Beauté... read more
Strongd fremur fitaEin vísindarlig kanning kemur til ta niðurstøðu, at fólk, sum hava strongd, ella virka í einum strongdum umhvørvi, eru í størri vanda fyri at gerast ov tjúkk. Tað krevur tó, at tú ert strongd, ella arbeiðir í einum strongdum umhvørvi í eitt longri tíðarskeið. Strongd... read more
No Results Found
The page you requested could not be found. Try refining your search, or use the navigation above to locate the post.


text:
Fyrst í september høvdu norskar skipasmiðjur sáttmálar fyri 9,7 miljardir norskar krónur. Støðan í dag er 10,2 miljardir krónur, eftir at sáttmáli er gjørdur um tríggjar skjóttgangandi bátar til Kina.
Ótti fyri, at ógreiða um reglurnar fyri nýggju fíggingarskipanini fór at fáa reiðarar at halda seg aftur við at gera nýggjar sáttmálar, hevur víst seg at vera væl grundaður, skrivar Nett.no.
Í fyrsta ársfjórðingi almannakunngjørdu norsku skipasmiðjurnar níggju sáttmálar fyri tilsamans fýra miljardir krónur. Í øðrum ársfjórðingi vóru 18 skip fyri tilsamans 5,2 miljardir, í triðja ársfjórðingi fýra skip fyri 0,8 miljardir og higartil í fjórða ársfjórðingi tríggir skjóttgangandi bátar til Kina fyri 250 miljónir krónur.
Bíleggingarnar eru nærum heilt hildnar uppat, eftir at nýggja fíggingarskipanina varð fráboðað.
– Vit hava eina vinnuvinarliga stjórn, sum millum annað við síni framløgu av eini nýggjari innlendskari almennari fíggingarskipan fyri skip stuðlar upp undir eina sunna menning av ídnaðinum. Tað er einaferð soleiðis, at frá løtuni ein nýggj skipan verður løgd fram og til hon virkar, kann eitt vakum taka seg upp á marknaðinum – og hetta síggja vit greiðar ábendingar um, sigur stjórin í Norske Skipsverft, Asle Strønen.
Broytingarnar í reglunum fyri, hvat Eksportkreditt og Garantiinstituttet for eksportkreditt (GIEK) kunnu vera við til at fíggja gera, at eisini ferjur, fiskiskip, flutningsskip til innlendis góðs, skjóttgangandi bátar og brunnbátar verða umfataðir av fíggingarskipanini, sum skal stimbra útflutning av norskum skipum og skipsútgerð.
Broytingin ber í sær, at Norra fær eina sokallaða innlendsiskipaní lag, sum eisini onnur lond hava tikið í brúk, sum ger, at norskir reiðarar, sum byggja skip til nýtslu í Norra, kunnu njóta væl av fíggingarskipanunum, sum Eksportkreditt bjóðar.
Men smálutirnir í broytingunum í reglunum eru ikki komnar upp á pláss, og tað er tað, sum hevur steðgað bíleggingum av nýggjum skipum, sigur Asle Strønen. Hann segði við Nett.no fyrr í heyst, at hann vónaði, at vinnan fór at fáa boð um bara at bíleggja nýggj skip, og at skip bíløgd nú eisini verða umfatað av nýggju skipanini, sjálvt um smálutirnir í lógini ikki eru avgreiddir.
- Vit vita, at nýggjar bíleggingar eru á veg, men reiðararnir bíða eftir, at smálutirnir falla upp á pláss. Hetta rakar virksemið á skipasmiðjunum, sum ikki hava nóg nógv at gera í løtuni, harmast Asle Strønen um.
Kelda: maritime.no


text:
Tilsamans koma fleiri enn 600 fólk til landið, og avbjóðingin at hýsa øllum fólkunum hevur verið stór. Men við vælvild og góðari samskipan millum fleiri partar eru loysnir funnar, og hvørt gistingarhús í Havn verður fullsett.
Á oyggjaleikunum í 1989 vóru 846 ítróttafólk við, og HM-kappingin á Hálsi er tí størsta ítróttatiltak í Føroyum síðan tá. Føroya Fimleikasamband hevur fyrireikað kappingina síðan 2012, og nú er mestsum alt komið undir land.
Altjóða sambandið fyri estetiskan fimleik kallast International Federation of Aesthetic Group Gymnastics, stytt IFAGG. Sambandið varð stovnað í 1985, og Føroyar fingu limaskap í IFAGG í 2005. Síðan tá hava Føroyar verið við í HM-kappingum.
Limaskapurin í IFAGG hevur verið eitt stórt framstig fyri estetiskan fimleik í Føroyum. Undan limaskapinum vóru bara FM-kappingar, og einastu altjóða avbjóðingarnar vóru ymsar framsýningar uttanlands, m.a. í Danmark.
Nú er alt øðrvísi. Londini, sum fara at kappast á Hálsi, verða Føroyar, Russland, Japan, Kina, Spania, Italia, Kanada, Estland, Danmark, Finland, Bulgaria, Tjekkia og Eysturríki. Avbjóðingin verður tí stór, men Føroyar hava ofta staðið seg væl í HM.
Kappingar verða bæði fyri kvinnur og unglingar. Føroyar hava lið við í báðum bólkunum, og liðini, sum fara at umboða Føroyar, eru úr Havnar Fimleikafelag, Ljósinum og Støkk. 23 kvinnulið og 21 unglingalið fara at kappast.
Føroya Fimleikasamband hevur hósdagin tíðindafund um fyrireikingarnar og skránna fyri HM-kappingina. FM í estetiskum fimleiki verður næsta vikuskifti á Hálsi. FM-kappingin verður royndarsýningin undan teirri stóru frumsýningini á heimspallinum.
Atgongumerkjasølan til HM-kappingina byrjar hósdagin.


text:
Sverri Egholm
15.09.2017 - 22:51
Búnaðarstovan fer at bjóða smakkiroyndir av kálvakjøti á Slaktið tiltakinum, sum verður í morgin í Tórsgøtu. Endamálið er at vekja áhugan hjá fólki at eta kálvakjøt.
Tróndur G. Leivsson, stjóri í Búnaðarstovuni, heldur tað er neyðugt at skapa ein eftirspurning eftir kálvakjøti, soleiðis at tað kann loysa seg hjá bóndir at ala kálvar.
- Um bóndirnir skulu tíma at ala kálvar, má ein marknaðurin vera fyri hesum kjøtinum. Vit síggja tað sum eitt upplagt høvi at bjóða smakkiroyndir av kálvakjøti á tiltakinum í Tórsgøtu. Vónandi kann hetta vera við til at økja um eftirspurningin eftir kálvakjøti, sigur Tróndur.
Búnaðarstovan fer eisini at bjóða smakkiroyndir av gimburlambskrovum á tiltakinum.
- Sterkar ábendingar eru um, at gimburlamdskrovini eru serliga væl egnaði at steikja fesk. Vit vita, at feitt depotirnir eru øðrvísi hjá gimburlombum og veðurlombum. Veðurlambskrovini eru góð til turt kjøt, meðan gimburlambskrovini eru góð at steikja. Kokkar fara at grilla gimburlambskrov og vónandi kann hetta eisini verið við til at økja um eftirspurningin eftir hesari vøruni, sigur Tróndur G. Leivsson.
Les eisini: Fletta kúgv í Tórsgøtu í morgin


text:
Leikaratilgongdin er vaksandi
TB | 05/03/13
Vanligt hevur altíð verið, at einkultir leikarar frá øðrum feløgum hava roynt seg í TB eina tíð. Hetta árið er onki undantak í so máta. Munurin er tó tann, at enn fleiri enn vanligt eru komnir til felagið í ár, og at nakrir teirra eru rættuliga ungir, er spennandi fyri framtíðar TB liðið. Nakrir hvalbingar komu til felagið í fjør til dømis, og onkur nýggjur er komin til felagið í ár afturat. Umframt styrkin úr Hvalba, eru tríggir komnir úr FC Suðuroy. Uttan iva er tað nýggju og sera góðu karmarnar, sum draga og lokka, men tað er als ikki óhugsandi, at TB, sum fremsta felag í oynni, hevur eitthvørt serligt yvir sær. Ein so sterkur felagskapur, sum harafturat arbeiðir knallhart, fyri framhaldandi at mennast, er sannuliga lokkandi.
Góður stuðul úr Hvalba
Úr hvalba hevur TB mangan fingið sera góðan styrk, og aftur í ár teljast nakrir dugnaligir hvalbingar millum TB leikararnar. Michael Bertholdsen er tann nýggjasti í røðini, men hann spældi eisini í TB afturi í 2007. Hinir báðir hvalbingarnir, ið umboða TB í ár, eru beiggjarnar, Rúni og Jón Thomsen. Teir spældu eisini við TB í seinnu hálvu í fjør. Rúni var annars á fyrsta sinni TB leikari í 2003, og í fjør valdi hann so aftur at royna seg fyri aldursforsetan. Niðanfyri síggja vit teir tríggjar hvalbingarnar avmyndaðar.
Tilgongd av unglingum úr FC Suðuroy
Ikki minni enn tríggir ungir leikarar frá grannunum fyri sunnan, hava í ár valt at royna seg í TB. Leikararnar eru allir ungir, og hava tí ikki so øðiligt av royndum. Men tær kunnu teir fáa í ár, við at venja og spæla í landsins bestu kørmum, hjá TB. Royndasti leikarin av hesum trimum, er Tóki Brattalíð, ið faktiskt hevur 20 ára føðingardag í dag. Tillukku Tóki, og vælkomin til felagið. Tóki er álopsinnaður miðvallari, ið eisini kann spæla í álopinum, og hann er so herliga útfordrandi. Hann er kvikur, og hevur eitt gott skot. Hetta eru dygdir, ið higartil hava vunnið honum 15 dystir í Effodeildini, og í TB hevur hann longu útmerkað seg til venjing, og venur, at kalla fast, við Effodeildarhópinum.
Hinir báðir, talan er um, eru 17 ára gamli Rani Jacobsen og 19 ára gamli John Jacobsen.
Rani er ungur og spennandi miðvallari, sum gongur í fótasporum abba síns, Birgar Niclasen. Birgar var stinnur TB leikari á sínum ungu árum, og vandi í nógv ár eisini ungdómslið hjá TB. Um Rani minnir um abba sín, so er tað veruliga ein fongur, sum TB hevur fingið sær í unglinginum.
John er málverji, men hevur eisini spælt sum útileikari í FC Suðuroy. Hann er tó frægastur í málinum, og venur hann dúgliga og hart, so er framtíðin honum veruliga bjørt. Hann hevur fortreytirnar, til at blíva ein rættuligur styrkur í framtíðini, og tí er tað serliga gleðiligt, at vit aftur fáa kapping um málmanspostin í felagnum. John tekur kappingina upp við 16 ára gamla Boas Nitschke, sum eisini er eitt spennandi málmanstalent. Tað er lítil ivi í, at halda hesir málverjarnir á fram, við miðvísari venjing, so skal tað vera sera løgið, um ikki teir, í minsta lagi, sleppa á besta liðið.
Teir tríggir unglingarnir, ið komnir eru frá FC Suðuroy eru avmyndaðir niðanfyri.
Verið hjartaliga vælkomnir til TB, og vónandi gongst tað tykkum væl. Blíðan byr framyvir.


text:
Heilsuátøk á Sjúkrarøktarfrøðideildini
Áhugaverd heilsuátøk hjá lesandi á 9. eind á Sjúkrarøktarfrøðideildini, hósdagin 30. oktober kl. 10.30-12.00.
Komið er til endan av 9. eind, hvørs endamál er:
- At lesandi skilur, hvønn týdning sjúkrarøkt hevur í samband við fyribyrgjandi og heilsufremjandi tiltøk og ætlanir í heilsuverkinum og í samfelagnum
- At lesandi fær innlit í, hvønn leiklut sjúkrarøktarfrøðingurin hevur í samfelagsligum høpi viðvíkjandi heilsufremjing og fyribyrging
- At lesandi mennir førleika til at kunna greina og miðla sjúkrarøktarfakligar spurdómar í samfelagsligum og mentanarligum høpi.
Í hesum sambandi hava lesandi gjørt heilsuátøk sum partur av próvtøkuuppgávu. Heilsuátøkini taka støði í greinum, sum lesandi hava skrivað, sum viðgera sjúkrarøktarfakligan spurdóm innan heilsufremjing og/ella fyribyrging í samfelagsligum høpi. Lesandi hava arbeitt í 6 bólkum við fylgjandi evnum:
- D-vitaminir
- Vetrartunglyndi
- HPV-vaksina
- Krabbamein í prostata
- Sálarlig heilsa
- Eldri og rørsla
Heilsuátøkini eru gjørd út frá omanfyristandandi evnum. Møguleiki er hjá almenninginum at síggja hesi hósdagin 30. oktober kl. 10.30-12.00 í fyrilestrarhølinum í Jónas Broncks gøtu 25.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
- Tíðindi, mentan og ítróttur
Dia skal venja landsliðskvinnurnar
Dia tekur við eftir Scott Harrigton, ið segði seg úr sessinum sum høvuðsvenjari í september, tí hann tók av tilboði sum venjari hjá kinesiska kvinnulandsliðnum. Sophus Dal Christiansen hevur verið virkandi hjálparvenjari síðan tíðliga í heyst.
Avtalan millum HSF og venjararnar er galdandi fram til árslok 2018.
Hetta stendur at lesa á heimasíðuni hjá hondbóltssambindum.
A-landsliðið hjá kvinnum skal spæla tveir EM-undakappingardystir í mars og aftur tveir í mai, næsta ár.
Landsliðsvenjararnir fara í næstum at kunngera eina virkisætlan.
Sí eisini


text:
Orð: Mikkjal á Ryggi
1. O, tú, sum fevnir allan heim
við tíni ríku náði!
Eg átti sorg, men sælan gleim
eg fyri revsing fái.
Stíg fram mín sál, syng gleðiljóð;
kvøð hátt Guðs prís og heiður;
ver blíð og góð, ver frí og fró,
tú, sum Guðs miskunn eigur.
2. Gerst lívið stundum leitt á jørð,
og harðar ódnir herja,
Guð flyta vil meg trygt um fjørð,
mót brotasjógvi verja;
so sterkur eingin stormur er,
og streymur ei so stríður,
hann fellur, steðgar síni ferð,
so skjótt mín faðir býður.
3. Hann festi sól og stjørnum slóð
um himinhválvið víða,
og summarlýkka, vetrarsnjó
hans veldisboð má lýða.
So undurfull hans góðska er!
Við kærleika og náðum
hann sorgarbundnum gleði ber
og kínir børnum smáum.
4. Hann mettar alt hitt mikla tal
um hav og heyg og røkur,
hin minsta títling líka væl
sum størstu slættibøkur;
ei Sálomon so skrýddur var
sum blómurnar í haga,
enn meiri síni børn so kær
hann føða vil og klæða.
5. So syng, hvør sál, syng fagnarorð!
Tak undir, hvør ein tunga!
Lat yvir bjørg og bláa skor
várt takkarkvæði runga!
Ei sømir okkum sút og sorg,
sum besta faðir eiga;
frá fold í sína bjørtu borg
hann blíður vil oss leiða.